Guru tadika saman Ketua Polis Negara, KDN
Oleh NUZULSHAM SHAMSUDDIN

28 Oktober 2020, 5:49 pm
KUALA LUMPUR – Guru tadika M.Indira Gandhi memfailkan saman terhadap Ketua Polis Negara (KPN) dan tiga yang lain berhubung kegagalan mengembalikan semula anak perempuan bongsunya berusia 12 tahun yang telah dilarikan oleh bekas suaminya, Muhammad Riduan Abdullah, 11 tahun lalu.
Indira, 45, selaku plaintif memfailkan saman itu melalui Tetuan Raj & Sach melalui e-filing dengan menamakan KPN selaku defendan pertama manakala Polis Diraja Malaysia (PDRM), Kementerian Dalam Negeri (KDN) dan Kerajaan Malaysia masing-masing sebagai defendan kedua hingga keempat.
Berdasarkan penyataan tuntutan, Indira, mendakwa defendan pertama iaitu Ketua Polis Negara telah dengan sengaja dan cuai tidak menghiraukan perintah mandamus daripada Mahkamah Persekutuan dan telah gagal membuat siasatan atau mengambil tindakan sewajarnya untuk mengembalikan semula anak perempuan bongsu berusia 12 tahun kepadanya.
Plaintif mendakwa kesemua defendan juga mempunyai peranan dalam membuat keputusan atau memberi arahan kepada PDRM, selaku defendan kedua bagi melaksanakan waran komital terhadap bekas suaminya itu yang sebelum ini dikenali sebagai K. Patmanathan, 51, sepertimana diperintahkan oleh Mahkamah Persekutuan pada 29 April 2016.
Dakwa plaintif, defendan pertama juga enggan menangkap Patmanathan walaupun mengetahui lokasi lelaki terbabit.
Menurut Indira, pada 10 April 1993 beliau telah berkahwin dengan Patmanathan dan mempunyai tiga orang anak hasil daripada perkahwinan berkenaan.Ketiga-tiga anak plaintif kini berusia 12, 22 dan 23 tahun.

Bagaimanapun, wanita itu berkata pada 11 Mac 2009, Patmanathan telah bertukar agama kepada agama Islam dan turut menukar agama tiga anak mereka kepada agama Islam selain lelaki itu juga turut mendapat perintah jagaan kesemua anak mereka daripada Mahkamah Tinggi Syariah Ipoh pada 29 September 2009.
Menurut plaintif, beliau kemudiannya memfailkan permohonan di Mahkamah Tinggi Sivil di Ipoh bagi mendapatkan hak penjagaan ketiga-tiga anak mereka dan permohonannya dibenarkan oleh mahkamah pada 11 Mac 2010.
Bagaimanapun, Indira berkata selepas mendapat perintah jagaan bagi ketiga-tiga anaknya, anak bongsu mereka iaitu Prasana telah diambil secara paksa oleh Patmananthan.
Pasangan itu kemudian telah bercerai pada 8 Ogos 2012.
Wanita itu berkata pada 30 Mei 2014, Mahkamah Tinggi Ipoh memerintahkan Patmanathan dipenjarakan sehingga beliau memulangkan anak bongsu mereka kepada plaintif.
Pada masa sama satu semakan kehakiman difailkan olehnya di mahkamah sama bagi mendapatkan perintah mandamus supaya defendan pertama menguatkuasa perintah komital terhadap Patmanathan.
Indira berkata, Mahkamah Tinggi Ipoh pada 12 September 2014 membenarkan permohonannya namun Mahkamah Rayuan kemudiannya menolak keputusan Mahkamah Tinggi itu.
Kata Indira, pada 29 April 2016 Mahkamah Persekutuan telah memutuskan supaya Patmanathan perlu ditangkap untuk menghadapi keadilan dan waran komital perlu dilaksanakan terhadap lelaki itu dan kuasa melaksanakannya adalah terletak pada defendan kedua.
Berikutan itu, plaintif antara lain menuntut ganti rugi am, ganti rugi teruk dan teladan serta faedah selain memohon deklarasi bahawa defendan pertama telah melakukan tort nonfeasance (kegagalan untuk bertindak) di pejabat awam dan defendan kedua, ketiga dan keempat bertanggungjawab secara vikarius bagi tort nonfeasance yang dilakukan oleh defendan pertama.
Sementara itu, peguam Rajesh Nagarajan, yang mewakili plaintif ketika dihubungi memaklumkan bahawa anak guamnya akan menuntut RM100 juta ganti rugi berhubung saman berkenaan. -K!ONLINE


Tiga kampung di Kudat dikenakan PKPD
Oleh AHMAD SHAHERMAN SHAMSURI

28 Oktober 2020, 5:54 pm
KUALA LUMPUR – Tiga kampung di daerah Kudat, Sabah akan dikenakan Perintah Kawalan Pergerakan Diperketatkan (PKPD) bermula Jumaat ini sehingga 12 November depan.
Menteri Kanan Keselamatan, Datuk Seri Ismail Sabri Yaakob berkata, tiga kampung tersebut adalah Kampung Pengaraban, Tanjung Kapor dan Kampung Landung Ayang.
Beliau berkata, PKPD bagi ketiga-tiga lokaliti ini merangkumi sebanyak 2,393 unit
rumah yang melibatkan seramai 13,884 orang penduduk.
“Mengambil kira peningkatan kes di ketiga-tiga lokaliti ini dan atas nasihat Kementerian Kesihatan (KKM), sidang khas hari ini bersetuju untuk melaksanakan PKPD di kawasan berkenaan.
“Prosedur operasi standard (SOP) PKPD adalah sama seperti yang diumumkan sebelum ini dan kedai runcit dibenarkan beroperasi dari pukul 6 sehingga 6 petang bagi memberi peluang kepada
penduduk membeli barang keperluan asas,”katanya pada sidang akhbar di sini hari ini.K! ONLINE


Warga emas hilang selepas mandi sungai
Oleh NUR NAZLINA NADZARI

28 Oktober 2020, 6:06 pm
PADANG BESAR – Seorang lelaki warga emas dikhuatiri lemas selepas dipercayai mandi di sungai dekat sebuah tokong Cina di Kaki Bukit berdekatan Gua Kelam di sini hari ini.
Pakaian dan motosikal milik mangsa, Lee Ah Kau, 71, ditemui anak perempuannya, Lee Ming Hooi, 48, di tepi sungai tersebut kira-kira pukul 9 pagi tadi.
Menurut Ming Hooi, 48, dia dihubungi ibunya kira-kira pukul 7 pagi untuk memaklumkan bahawa bapanya tiada di rumah sejak awal pagi.
“Saya keluar mencari ayah di sekitar pekan Kaki Bukit tetapi tidak menemuinya sebelum pergi ke kawasan sungai kerana mungkin dia mandi di sana berikutan tiada bekalan air pada pagi tadi
“Sebaik tiba di sungai, saya menemui pakaian dan motosikalnya tetapi ayah tiada di situ,” katanya ketika ditemui di lokasi kejadian di sini tadi.
Katanya, dia kemudian melaporkan kejadian kepada pihak bomba kerana bimbangkan keselamatan bapa yang mengalami penyakit jantung.

“Sehingga petang ini, bapa masih belum ditemui dan berharap bapa ditemui selamat,” ujarnya.
Sementara itu, Penolong Pengarah Bahagian Operasi Jabatan Bomba dan Penyelamat Malaysia negeri, Mohamad Firdaus Yusof berkata, pihaknya menerima panggilan kecemasan kira-kira pukul 9.05 pagi dan sampai ke lokasi kejadian 15 minit kemudian.
Katanya, seramai 10 anggota dari Balai Bomba dan Penyelamat (BBP) Padang Besar dibantu 10 anggota dari Pasukan Penyelamat Di Air (PPDA) dari BBP Kangar terlibat dalam operasi mencari dan menyelamat mangsa.
“Operasi pencarian di permukaan air selain selaman turut dilakukan dua orang penyelam,” ujarnya.
Tambahnya, cabaran yang dihadapi adalah paras air yang tinggi dan deras dengan operasi pencarian dilakukan di hadapan dan dalam gua.-K! ONLINE


Penganggur gali tanah, sorok dadah dalam reban ayam
Oleh MUHAMMAD AYMAN GHAFFA

28 Oktober 2020, 4:52 pm
KOTA BHARU – Seorang penganggur tidak menyangka taktiknya yang menyembunyikan bekalan dadah bernilai RM240,000 di dalam reban ayam dan menggali lubang di persekitaran rumah di Ketereh di sini dapat dihidu oleh pihak polis semalam.
Ketua Jabatan Siasatan Jenayah Narkotik (JSJN), Asisten Komisioner Sheik Azhar Sheik Omar berkata, polis menyerbu rumah teres setingkat yang menjadi tempat tinggal suspek berusia 52 tahun itu pada pukul 9.15 malam selepas melakukan risikan awal di rumah berkenaan.
Menurutnya, sewaktu serbuan, polis tidak menemui barangan yang menyalahi undang-undang malah lelaki itu juga tidak memberi kerjasama sebelum membawanya keluar dari rumah tersebut untuk menjalankan soal siasat.
Katanya, sewaktu sesi soal siasat, polis menemui empat kawasan di pekarangan rumah itu seperti kesan tanah yang baru digali.
“Anggota polis telah bertindak menggali tanah sedalam 0.3 meter di keempat-empat kawasan yang dikenal pasti. Kita akhirnya berjaya menemui 18,000 biji pil di dalam 30 bungkusan plastik dan tin biskut yang disembunyikan dalam lubang itu.
“Pemeriksaan lanjut dan soal siasat terhadap suspek berjaya membawa kepada penemuan dadah jenis heroin seberat 24 gram bernilai yang disimpan dalam lima botol kecil di dalam sebuah reban ayam di belakang rumahnya,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Sheik Azhar, berdasarkan siasatan, pil yaba dan heroin itu dipercayai sudah disimpan di lokasi berkenaan kira-kira tiga hari lalu berdasarkan kesan tanah yang telah digali oleh suspek.
Katanya, siasatan mendapati, rumah itu dijadikan stor penyimpanan bekalan dadah oleh sindiket pengedaran dadah sebelum ia diedarkan kepada kira-kira 12,000 penagih di seluruh negeri ini dan Terengganu.
“Polis sedang mengenal pasti sindiket atau rangkaian yang mempunyai hubungan dalam kegiatan yang dijalankan oleh suspek ini.
“Bagaimanapun, berdasarkan ujian saringan air kencing mendapati lelaki itu negatif daripada sebarang penyalahgunaan dadah,” katanya.
Katanya, pemeriksaan juga mendapati, suspek aktif menjadi pengedar dadah sejak lapan tahun lalu berdasarkan tujuh rekod lampau dengan hukuman terakhir dikenakan tindakan mengikut Akta Dadah Berbahaya (Langkah-Langkah Pencegahan Khas ) 1985 pada 2013.
Dalam perkembangan lain, Sheik Azhar berkata, sebelum menjalankan serbuan di Ketereh, polis telah menahan seorang penganggur berusia 27 tahun dipercayai menjadi pengedar dadah jenis syabu seberat 101 gram dianggarkan bernilai lebih RM10,000.
Katanya, serbuan di sebuah rumah di Kubang Kerian pada pukul 5 petang itu menemui dadah tersebut yang berada dalam genggaman suspek.
“Suspek tidak mempunyai sebarang rekod lampau selain mula aktif menjadi pengedar dadah sejak enam bulan lalu.
“Hasil siasatan mendapati, kedua-dua suspek yang ditangkap tidak mempunyai sebarang kaitan antara satu sama lain dalam sindiket pengedaran dadah yang dijalankan oleh mereka,” katanya.
Tambahnya, kedua-dua penganggur itu kini ditahan reman selama tujuh hari bermula hari ini hingga Selasa depan untuk siasatan lanjut.
Kedua-dua kes disiasat mengikut Seksyen 39B Akta Dadah Berbahaya 1952 yang membawa hukuman mati mandatori jika sabit kesalahan. – K! ONLINE


Pemandu lori campur air ketika ujian air kencing ditahan AADK
Oleh MUHAMAD TARMIZE MOHD NOR

28 Oktober 2020, 5:29 pm
LUMUT – Tindakan seorang pemandu lori mencampurkan air dalam botol urin membawa padah apabila perbuatannya itu disedari pegawai Agensi Anti Dadah Kebangsaan (AADK) dalam Ops Bersepadu Kenderaan Perdagangan yang dijalankan di KM3, Jalan Sitiawan-Kampung Acheh di sini hari ini.
Dia yang berusia lingkungan 30-an itu merupakan antara dua pemandu lori yang ditahan AADK dalam operasi yang bermula 9 pagi itu selepas mereka berdua didapati positif dadah jenis methamphetamine.
Ketua Polis Daerah Manjung, Asisten Komisioner Nor Omar Sappi berkata, kedua-dua suspek disiasat mengikut Seksyen 3(1) Akta Penagih Dadah 1983.
“Operasi bersepadu ini diadakan bertujuan menguatkuasakan undang-undang meliputi pemeriksaan fizikal kenderaan berat, pelepasan asap yang berlebihan serta mengesan pemandu di bawah pengaruh dadah.
“Sebanyak 70 saman dikeluarkan atas pelbagai kesalahan selepas 512 buah kenderaan diperiksan dalam operasi selama dua jam itu,” katanya.
Tambah Nor Omar, empat kompaun bernilai maksimum RM2,000 setiap satu dan lima notis arahan dikeluarkan oleh Jabatan Alam Sekitar (JAS) atas kesalahan mengikut Akta Kualiti Alam Sekeliling 1974 kerana melepaskan asap melebihi had yang ditetapkan.

Katanya, seramai 36 pegawai dan anggota dari Bahagian Siasatan dan Penguatkuasaan Trafik, Ibu Pejabat Polis Daerah Manjung; JAS, Jabatan Pengangkutan Jalan (JPJ) dan AADK terlibat dalam operasi itu. -K! ONLINE


Seorang maut, empat cedera parah kemalangan di Sungai Tong
Oleh MOHD AZLI ADLAN

28 Oktober 2020, 4:17 pm
SETIU – Seorang lelaki maut manakala empat termasuk anak lelakinya cedera parah dalam kemalangan melibatkan empat kenderaan di Kilometer 38, Jalan Kuala Terengganu – Kota Bahru berhampiran Sungai Tong di sini hari ini.
Dalam kejadian pada pukul 7.42 pagi itu, Abdullah Zulekipli Jusoh, 61, yang memandu kereta Honda City meninggal dunia di lokasi kejadian akibat kecederaan parah di bahagian kepala dan beberapa anggota badan.
Anak lelakinya, Mohd. Hasiffuddin, 13, dan Sharifah Fauziah Zani, 40, suaminya, Mohd. Muslim Mohd. Yunus, 41, serta anak perempuan mereka, Nur Insyirah Husna, 6, yang menaiki kereta Honda Insight Hybrid pula cedera parah di beberapa anggota badan.
Seorang lagi mangsa, Mohd. Alghafa Shafiee, 31, dari Felda Chalok di sini yang memandu kereta Perodua Axia cedera ringan akibat kemalangan itu.
Ketua Polis Daerah Setiu, Deputi Superintendan Afandi Hussin berkata, dua individu masih belum dikenalpasti yang menaiki sebuah lagi kereta jenis BMW M5 pula dipercayai telah melarikan diri sejurus kejadian.
“Kemalangan itu dikatakan berpunca selepas kereta BMW M5 yang memandu dari arah Besut cuba memotong sebuah kenderaan di hadapannya tetapi gagal sebelum merempuh kereta Honda City yang berada di laluan bertentangan.

“Dua kereta lain iaitu Honda Insight Hybrid dan Perodua Axia yang berada di belakang kereta Honda City dipandu Abdullah Zulekipli juga gagal mengelak lalu merempuh antara satu sama lain,” katanya ketika dihubungi Kosmo! di sini hari ini. – K! ONLINE


Polis Sabah rampas 794 objek menyerupai senjata api tiruan
Oleh IVAN AMIRUL

28 Oktober 2020, 5:18 pm
KOTA KINABALU – Sebanyak 794 objek permainan menyerupai pistol, rifle dan senjata api jenis ‘machine gun’ tiruan dirampas polis negeri ini dalam dua serbuan berasingan semalam.
Serbuan pertama membabitkan sebuah premis di Lorong Industri Inanam Juta sekitar pukul 3 petang sebelum polis menyerbu sebuah lagi premis di Bangunan ITCC, Penampang selepas didapati menjual senjata api tiruan tanpa permit.
Ketua Jabatan Siasatan Jenayah Sabah, Datuk Jauteh Dikun berkata, pihaknya turut menahan lapan individu termasuklah tiga wanita berusia antara 22 hingga 55 tahun untuk membantu siasatan.
“Menerusi dua serbuan berkenaan, polis merampas semua senjata api tiruan terbabit yang dianggarkan bernilai kira-kira RM16,000.
“Nilai berkenaan termasuklah cukai yang dipercayai dibawa masuk untuk dijual kepada orang awam.
“Semua barangan yang dirampas dipercayai diimport dari China sebagai permainan kanak-kanak sebelum dijual kepada orang ramai,” katanya pada sidang akhbar di sini tadi.

Jauteh berkata, turut mendapati senjata tiruan berkenaan juga dijual secara atas talian bermula dengan harga belasan ringgit hingga RM150 setiap satu.
“Semua senjata tiruan yang dirampas terbabit menyerupai senjata api dan berfungsi dengan menggunakan bateri cas semula,” ujarnya. -K! ONLINE


SPiM bantu usahawan Bumiputera terjejas
Oleh SUBKHI SUDARJI

28 Oktober 2020, 5:31 pm
PUTRAJAYA: Kerajaan bersetuju melaksanakan Skim Pembiayaan Mudah Jaya (SPiM) kepada institusi pengajian tinggi swasta (IPTS) melalui Pelan Jana Semula Ekonomi Negara (Penjana) bagi membantu kelangsungan perniagaan pengusaha Bumiputera akibat Covid-19.
Menteri Pembangunan Luar Bandar, Datuk Abd. Latiff Ahmad berkata, usaha berkenaan bertujuan membantu IPTS Bumiputera yang terjejas akibat penularan wabak Covid-19 serta meringankan beban ditanggung pengusaha IPTS Bumiputera.
Menurutnya, MARA sebagai agensi pelaksana diperuntukkan RM300 juta dengan RM150 juta diperuntukkan pada tahun ini manakala baki RM150 juta lagi diperuntukkan pada tahun depan.
“SPiM PENJANA IPTS akan dilaksanakan sepenuhnya oleh anak syarikat MARA dengan had pembiayaan tidak melebihi RM50 juta.
“Penilaian had pembiayaan adalah tertakluk kepada keperluan serta keupayaan bayaran balik pembiayaan pemohon,” katanya dalam satu kenyataan di sini hari ini.
Oleh itu, IPTS Bumiputera yang berdaftar di bawah Akta Institusi Pendidikan Tinggi Swasta 1996 [Akta 555], adalah kumpulan sasar yang layak memohon Skim Pembiayaan Mudah Jaya (SPiM) di bawah Pelan Jana Semula Ekonomi Negara (PENJANA) untuk IPTS Bumiputera ini.

Semua permohonan boleh dibuat secara atas talian di pautan www.pmbtijari.com.my/spimpenjana.
Soalan-soalan lazim dan perincian permohonan boleh didapati di pautan berkenaan. -K! ONLINE


Kes demam denggi di Ipoh meningkat
Oleh ZAKI SALLEH

28 Oktober 2020, 5:36 pm
IPOH – Kes demam denggi di kawasan Majlis Bandaraya Ipoh (MBI) mencatat peningkatan kira-kira 140 peratus apabila sebanyak 1,165 kes telah dilaporkan sehingga 24 Oktober lalu melibatkan satu kematian berbanding 485 kes pada tempoh sama tahun lalu.
Datuk Bandar Ipoh, Datuk Rumaizi Baharin berkata, bagi wabak Chikungunya pula sebanyak 583 kes pula telah dilaporkan sepanjang tahun ini.
Menurut beliau, berikutan peningkatan kes denggi beberapa langkah pencegahan serta kawalan diambil seperti menjalankan kempen kesedaran denggi dan chikungunya sejak Jun lalu yang melibatkan penyertaan komuniti.
“Kempen-kempen yang dijalankan dapat membantu menurunkan lokaliti wabak apabila 35 lokaliti wabak denggi yang dicatat pada 15 Jun telah menurun kepada sifar wabak sejak Oktober yang bermaksud wabak terkawal.
“Penglibatan pihak berkuasa negeri, pemimpin politik dan ketua-ketua komuniti
pada program turun padang turut memberi kesan selain hebahan melalui media massa termasuk menggunakan saluran media sosial,” ujar dalam satu kenyataan di sini hari ini.
Selain itu kata Rumaizi, pelaksanaan program gotong-royong dengan amalan mengikut norma baharu bagi tujuan pembersihan kawasan dengan bantuan lojistik MBI turut banyak membantu dalam pengurangan kes denggi.

Sehubungan itu, beliau mahu masyarakat sama-sama memainkan peranan dengan memastikan kebersihan di kawasan kediaman masing-masing khususnya memeriksa tiada pembiakan jentik-jentik. -K! ONLINE


Henti guna vaksin SKYCellflu Quadrivalent, VaxigripTetra
Oleh NUR SHARIEZA ISMAIL

28 Oktober 2020, 5:09 pm
PUTRAJAYA – Kementerian Kesihatan (KKM) menasihatkan kepada semua pengamal perubatan agar menghentikan sementara penggunaan produk vaksin SKYCellflu Quadrivalent dan VaxigripTetra.
Pengarah Kanan Perkhidmatan Farmasi, Datin Dr. Faridah Aryani Md. Yusof berkata, ini berikutan terdapat kes kematian dikaitkan dengan kedua-dua produk vaksin tersebut di Korea Selatan berdasarkan laporan Health Science Authority (HSA) Singapura, pada 25 Oktober lalu bertajuk ‘Temporary Cessation on The Use of Two Influenza Vaccines’.
Menurutnya, terdapat sembilan produk vaksin influenza yang berdaftar dengan Pihak Berkuasa Kawalan Dadah (PBKD) Malaysia termasuk dua produk vaksin influenza iaitu SKYCellflu Quadrivalent dan VaxigripTetra.
Bagaimanapun, katanya, hanya vaksin VaxigripTetra, ‘Suspension for Injection in Prefilled Syringe’ sahaja yang dibekalkan di fasiliti kementerian.
“Syarikat Sanofi Pasteur iaitu pengeluar produk VaxigripTetra turut memaklumkan nombor kelompok produk VaxigripTetra yang digunakan di Korea Selatan tidak terdapat di pasaran negara lain termasuk Malaysia.
“Setakat ini tiada kes kematian yang dilaporkan susulan imunisasi vaksin influenza (Quadrivalent) di negara ini,” katanya dalam satu kenyataan di sini semalam.

Faridah berkata, sebagai langkah berjaga-jaga, pihaknya menasihatkan agar pengamal perubatan menghentikan sementara penggunaan produk vaksin SKYCellflu Quadrivalent dan VaxigripTetra.
Beliau berkata, kementerian akan memaklumkan perkembangan berkenaan dengan situasi itu  setelah mendapat maklumat lanjut.
“Kementerian juga akan menjalankan pemantauan secara berterusan melalui program pemantauan mutu produk berdaftar dan farmakovigilans bagi memastikan kualiti , keselamatan dan keberkesanan ubat-ubatan sentiasa terjamin,” katanya. -K! ONLINE


Anggota tentera ditemui mati tergantung
Oleh ASLIZA MUSA

28 Oktober 2020, 4:20 pm
IPOH – Seorang anggota tentera yang bertugas di Pusat Latihan Askar Wataniah (Puswatan) ditemui mati tergantung di kawasan tempat kereta pejabat pentadbiran pusat tersebut di Jalan Raja Dihilir di sini hari ini.
Anggota berpangkat sarjan berusia 37 tahun itu ditemui rakannya dalam keadaan terjerut pada pukul 7.09 pagi.
Ketua Polis Daerah Ipoh, Asisten Komisioner A. Asmadi Abdul Aziz berkata, pihaknya menerima maklumat mengenai kejadian itu pada pukul 7.40 pagi sebelum sepasukan anggota dihantar ke lokasi kejadian untuk siasatan.
Katanya, setibanya di lokasi, didapati seorang lelaki tergantung di bawah tempat letak kereta berbumbung dalam keadaan berbaju dan berseluar sukan panjang berwarna hitam.
“Mangsa dijumpai dalam keadaan leher terjerut dengan seutas tali plastik dan dipercayai membunuh diri dengan cara mengantung diri.
“Siasatan awal ke atas tubuh lelaki itu mendapati tiada kesan-kesan atau unsur jenayah pada tubuh mangsa,” katanya di sini hari ini.

Menurut beliau, mayat mangsa dihantar ke Hospital Raja Permaisuri Bainun (HRPB) untuk bedah siasat.
“Siasatan masih dijalankan bagi mengenal pasti punca mangsa bertindak demikian dan kes disiasat sebagai mati mengejut (SDR),” katanya.


Orang upahan ceti haram dijel 14 bulan
Oleh MOHAMAD FAHD RAHMAT

28 Oktober 2020, 4:14 pm
KLUANG – Seorang samseng upahan ceti haram terpaksa meringkuk dalam penjara selama 14 bulan kerana gagal membayar denda ditetapkan Mahkamah Majistret Kluang hari ini.
Hukuman itu diputuskan Majistret ND Arun terhadap, Sew Yee Fui, 26, selepas tertuduh gagal membayar denda sebanyak RM6,000 mengikut Seksyen 427 Kanun Keseksaan dan RM2,000 atas kesalahan mengikut Seksyen 292(a) Kanun Keseksaan.
Mengikut kertas pertuduhan pertama, Sew Yee Fui, telah melakukan khianat dengan menyimbah satu tin cat merah ke atas rumah milik Lee Hin Keong, 57, di Taman Gunung Lambak di sini pada 1.38 petang 21 Oktober lalu.
Tertuduh didakwa melakukan suatu kesalahan yang boleh dihukum di bawah Seksyen 427 Kanun Keseksaan.
Jika disabitkan kesalahan boleh dijatuhkan hukuman penjara sehingga tempoh tidak kurang satu tahun dan tidak lebih lima tahun atau denda atau kedua-duanya sekali.
Bagi pertuduhan kedua, tertuduh didapati memiliki empat video lucah bersama satu gambar lucah pelbagai tajuk di Jalan Kluang ke Kota Tinggi, 4.07 petang 21 Oktober lalu.

Oleh yang demikian tertuduh telah melakukan suatu kesalahan yang boleh dihukum di bawah Seksyen 292 Kanun (a) Keseksaan.
Jika disabitkan kesalahan boleh dijatuhkan hukuman penjara maksimum tiga tahun atau denda atau kedua-duanya.
Kes dibawa Timbalan Pendakwa Raya Nur Zahida Muhammad Ruzi manakala tertuduh tidak diwakili peguam. – K! ONLINE


Peniaga maut langgar tembok longkang
Oleh AZAHAR HASHIM

28 Oktober 2020, 4:56 pm
KULIM – Perjalanan seorang peniaga ke Hospital Kulim untuk menjalani pemeriksaan selepas mengadu sakit dada berakhir dengan dia maut dalam kemalangan di Taman Petaling Jaya di sini hari ini.
Dalam kejadian kira-kira pukul 10.23 pagi itu, kenderaan pacuan empat roda jenis Toyota Hilux dipandu mangsa, Kho Beng Thek, 63, terbabas sebelum merempuh tembok longkang.
Beng Thek dilaporkan maut di lokasi kejadian manakala isterinya berusia lingkungan 50-an tidak cedera.
Ketua Polis Daerah Kulim, Superintendan Azhar Hashim berkata, kejadian berlaku ketika mangsa bersama isterinya dalam perjalanan dari rumah di Taman Kempas di sini ke Hospital Kulim.
“Mangsa dipercayai hilang kawalan ketika menuruni jalan berbukit sebelum terbabas ke kiri jalan dan melanggar tembok longkang.
“Hasil siasatan awal, mangsa dipercayai mengalami hentakan kuat pada dada akibat terkena stereng kereta sehingga mengakibatkan kematiannya,” katanya di sini hari ini.

Kata beliau, mayat mangsa dibawa ke Hospital Kulim untuk dibedah siasat bagi mengetahui punca sebenar kematian.
“Kes disiasat mengikut Seksyen 41 (1) Akta Pegangkutan Jalan 1987,” tambahnya. – K! ONLINE


Mayat nelayan ditemui mati lemas
Oleh MASTURAH SURADI

29 Oktober 2020, 9:59 pm
MERSING – Mayat nelayan yang dikhuatiri lemas selepas terjatuh ke dalam Sungai Endau berjaya ditemui kira-kira lima meter dari lokasi mangsa terjatuh di Jeti Lembaga Kemajuan Ikan Malaysia (LKIM) Endau petang tadi.
Komander Operasi Balai Bomba Penyelamat (BBP) Endau, Penolong Penguasa Bomba Mohd Alias Hussin berkata mayat Muhammad Al-Shafiq Abdul Rosool, 25, ditemui pada pukul 4.17 petang tadi.
“Mangsa yang dilaporkan hilang telah berjaya dijumpai oleh anggota pasukan penyelamat di air (PPDA) pada jarak lima meter dari lokasi mangsa terjatuh.
“Mangsa berjaya dibawa ke darat dan diserahkan kepada pihak polis untuk tindakan lanjut.
“Susulan itu operasi mencari dan menyelamat (SAR) ditamatkan pada pukul 5.10 petang,”katanya dalam satu kenyataan.
Terdahulu, menurut saksi mangsa yang bekerja sebagai nelayan dikatakan terjatuh ke dalam sungai ketika cuba melompat dari jeti ke bot sebelum tenggelam ke dalam air.

Selain anggota bomba SAR turut dibantu nelayan tempatan dengan menggunakan sebuah bot nelayan.-K!  ONLINE.


Kes syariah dijadualkan semula
Oleh MOHD YUNUS YAKKUB

29 Oktober 2020, 8:56 pm
SHAH ALAM – Semua kes yang ditetapkan di semua mahkamah syariah di Selangor bermula 28 Oktober hingga 9 November depan akan dijadualkan semula.
Unit Komunikasi Korporat (UKK) Jabatan Kehakiman Syariah Selangor (JAKESS) dalam kenyataan hari ini berkata, penjadualan itu selaras Perintah Kawalan Pergerakan Bersyarat (PKPB) di Selangor dalam memastikan penjarakan fizikal di premis mahkamah syariah.
Sehubungan itu, katanya, mahkamah akan menghubungi pihak-pihak yang terlibat dengan kes-kes yang telah dikenalpasti untuk diteruskan pendengarannya sepanjang tempoh PKPB berkuatkuasa.
“Selain itu, proses wakalah, afidavit, majlis sulh, sebutan kes dan perbicaraan akan dilakukan menerusi sidang video dengan permohonan dan persetujuan bersama plaintif dan defendan.
“Sementara, perkhidmatan rundingcara dilaksanakan secara dalam talian telefon,” katanya.
UKK JAKESS turut memaklumkan perkhidmatan pendaftaran kes-kes baharu tanpa janji temu di kaunter mahkamah terhad kepada pendaftaran kes-kes mendesak seperti melibatkan keganasan rumah tangga, penderaan, pengesahan Pengesahan lafaz cerai di luar mahkamah, permohonan wali raja atau merekodkan persetujuan.

Ujarnya, kes lain adalah mempunyai tempoh had masa seperti pemfailan notis rayuan dan semakan.
” Orang ramai boleh merujuk garis panduan operasi JAKESS sepanjang PKPB di laman sesawang www.jakess.gov.my. ,” katanya. – K! ONLINE


Nilai pampasan yang perlu dibayar kepada FGV ialah RM3.5 bilion – RM4.3 bilion
Oleh KOSMO!

29 Oktober 2020, 8:43 pm
KUALA LUMPUR – Jumlah pampasan yang dijangka perlu dibayar oleh Lembaga Kemajuan Tanah Persekutuan (Felda) kepada FGV Holdings Bhd. (FGV) kerana penamatan Perjanjian Pajakan Tanah (LLA) adalah antara RM3.5 bilion hingga RM4.3 bilion.
Menurut FGV, nilai tersebut dibuat berdasarkan penilaian dalaman yang berbeza bergantung kepada prestasi kewangan FGV untuk tahun 2020 dan 2021 serta pelbagai faktor lain.
“Kami telah bersedia menghadapi kemungkinan LLA ditamatkan kerana sebelum ini isu berkenaan sering diperkatakan.
“Sehubungan itu, syarikat akan memberi tumpuan terhadap strategi jangka panjang keseluruhannya untuk terus berkembang.
“Kami juga mengukuhkan aktiviti perniagaan bernilai tinggi yang memberi tumpuan terhadap segmen makanan dan produk pengguna berjenama agar ia kekal kukuh, berpotensi dan memberi jangkaan pulangan lebih tinggi kepada pemegang saham hasil daripada penamatan perjanjian tersebut,” katanya dalam kenyataan yang dikeluarkan di sini semalam.
Kelmarin, Lembaga Kemajuan Tanah Persekutuan (Felda) telah mendapat persetujuan daripada Kabinet untuk menerbitkan sukuk bernilai RM9.9 bilion dengan jaminan kerajaan sebagai langkah awal untuk memulihkan institusi tersebut.

Selain terbitan sukuk, cadangan penamatan LLA juga adalah salah satu langkah yang bakal diambil melalui Pelan Pemulihan Felda yang diumumkan oleh Menteri di Jabatan Perdana Menteri (Ekonomi), Datuk Seri Mustapa Mohamed.
Turut disenaraikan dalam pelan tersebut ialah penstrukturan semula hutang dengan institusi kewangan dan juga meningkatkan daya berdikari peneroka.
Mengulas lanjut, FGV menerangkan, pihaknya masih belum menerima notis bertulis daripada Felda mengenai penamatan LLA tersebut.
“Setelah FGV menerima notis rasmi daripada Felda seperti yang disyaratkan di bawah LLA, kami akan mengikuti prosedur yang telah digariskan dalam perjanjian tersebut untuk memulakan proses penamatan.
“Syarikat juga akan menentukan jumlah pampasan yang perlu dibayar kepada FGV yang akan mengambil masa selama 18 bulan untuk diselesaikan,” jelasnya.
Selain itu, FGV memaklumkan, LLA merujuk kepada ladang milik Felda seluas 350,733 hektar yang dipajakkan kepada FGV selama 99 tahun bermula dari 1 November 2011.
Rantaian bekalan ladang FGV tetap utuh kerana ladang-ladang LLA hanya mewakili 30 peratus Tandan Buah Segar (TBS) yang diproses di 68 kilang kelapa sawit FGV.
“Oleh kerana lokasi kilang kelapa sawit yang berdekatan dengan ladang LLA, kami tidak menjangkakan sebarang perubahan kepada susunan bekalan TBS sekarang.
“Rangkaian nilai bersepadu FGV yang selebihnya di perniagaan pertengahan dan hiliran juga akan kekal dan tidak terganggu dengan penamatan LLA,” terangnya.


Ditampar kerana tidak berdiri ketika lagu kebangsaan dimainkan
Oleh KOSMO!

29 Oktober 2020, 9:13 pm
BANGKOK – Gara-gara tidak berdiri ketika lagu kebangsaan Thailand dimainkan, seorang pelajar sekolah berusia 15 tahun ditampar di sebuah stesen kereta api di bandar Ayutthaya baru-baru ini, lapor sebuah laman berita.
Pelajar perempuan tersebut ditampar seorang wanita dipercayai peniaga tepi jalan selepas lagu kebangsaan tersebut tamat dimainkan.
Sebuah video yang tular di laman Twitter menunjukkan seorang wanita berbaju merah sedang memarahi pelajar berpakaian seragam sekolah yang terduduk di tepi landasan kereta api sambil ditenangkan oleh rakannya.
“Berdiri sekarang. Mari ke sini. Kamu seorang yang tidak berguna. Kamu adalah seorang pelajar dan memakai seragam sekolah,” gertak wanita dalam video tersebut.
Difahamkan pelajar tersebut tidak dapat berdiri ketika lagu kebangsaan berkenaan dimainkan kerana sakit senggugut.
Lagu kebangsaan Thailand akan dimainkan setiap hari di sekolah dan tempat awan pada pukul 8 pagi serta 6 petang.

Susulan daripada kejadian tersebut, keluarga pelajar itu membuat laporan polis dan pihak berkuasa telah mengenal pasti wanita terbabit serta memintanya untuk menyerah diri.
Justeru itu, wanita tersebut telah membuat permohonan maaf secara terbuka dan akan didakwa di mahkamah atas kesalahan melakukan serangan. – Agensi


Insiden Perancis: Tun M dihentam netizen luar
29 Oktober 2020, 9:54 pm
PETALING JAYA- Gara-gara untaian (thread) ciapan di Twitter, bekas Perdana Menteri, Tun Dr. Mahathir Mohamad teruk dihentam pengguna Twitter luar negara.
Beliau mengulas mengenai insiden karikatur yang menghina junjungan besar, Nabi Muhammad yang mengakibatkan pembunuhan seorang guru di Perancis baru-baru ini.
Tun Mahathir menyuarakan kelantangan beliau mengenai pentingnya menghormati orang lain meskipun mempunyai kebebasan bersuara.
Namun, salah satu daripada untaian itu, iaitu ciapan nombor 12, telah disalahertikan oleh warga Twitter dari luar negara.
“Muslim mempunyai hak untuk marah dan membunuh jutaan orang Perancis atas pembunuhan beramai-ramai pada masa lampau,” menurut ciapan itu.
Ciapan itu telah diulang ciap lebih 26,000 kali dan mendapat perhatian warga dunia yang rata-rata dilihat tidak membaca keseluruhan untaian itu.

Menurut Tun Mahathir, orang Perancis telah membunuh jutaan orang Islam pada masa lalu.

“Tetapi secara umumnya orang Islam belum mengaplikasikan undang-undang ‘darah dibayar darah’. Sebaliknya, orang Perancis sepatutnya mengajar warga mereka untuk menghormati orang lain,” sambung beliau.

Katanya, memandang Perancis menyalahkan semua orang Islam dan agama Islam atas apa yang dilakukan oleh individu yang marah, orang-orang Islam berhak menghukum orang Perancis.

“Boikot tidak boleh memberi pampasan terhadap kesalahan yang dilakukan orang Perancis selama ini,” ujar beliau.

Nama beliau turut menjadi trending di Twitter akibat untaian tersebut. -K! ONLINE


Lawan arus sebab tiada kad Touch n Go
Oleh MOHD YUNUS YAKKUB

29 Oktober 2020, 11:01 pm
SHAH ALAM – Gara-gara tidak mempunyai kad prabayar Touch n Go, seorang lelaki warga emas bertindak melawan arus pulang ke rumahnya di Seksyen 8 dari Plaza Tol Sri Muda, Lebuh Raya Kemuning Shah Alam (LKSA) di sini hari ini.
Tindakan lelaki berusia 73 tahun itu telah mengakibatkan dua kemalangan kereta di LKSA dalam kejadian berlaku pukul 5 petang.
Difahamkan jarak rumah mangsa dengan plaza tol tersebut adalah kira-kira 14 kilometer.
Ketua Polis Daerah Shah Alam, Asisten Komisioner Baharudin Mat Taib berkata, kejadian dikatakan berlaku apabila warga emas itu yang memandu sendirian kereta jenis Perodua Kelisa dalam perjalanan menuju ke Pasar Raya Tesco di Seksyen 13 di sini dari rumahnya.
Katanya, bagaimanapun lelaki tersebut telah tersalah jalan dan memasuki LKSA.
“Apabila tiba di Plaza Tol Sri Muda didapati warga emas itu tidak mempunyai kad Touch n Go lalu berpatah balik melawan arus untuk balik ke rumah.

“Tindakan itu menyebabkan sebuah kenderaan jenis Honda City dipandu oleh individu berusia 33 tahun yang dalam perjalanan ke Kota Kemuning terbabas selepas cuba mengelak di Kilometer 3.1 lebuh raya berkenaan,” katanya dalam kenyataan di sini sebentar tadi.
Beliau menambah, warga emas tersebut yang meneruskan perjalanan melawan arus didapati telah berlanggar dengan sebuah lagi kereta jenis Perodua Myvi di Kilometer 6.6 di lebuh raya sama.
Ujarnya, pemandu Myvi berusia 25 tahun itu dalam perjalanan pulang ke rumah di Sri Muda dari Bukit Jelutong.
“Pemandu kereta jenis Honda City yang cedera dibawa oleh rakannya ke Hospital Columbia, manakala pemandu Myvi dan lelaki warga emas tersebut tidak cedera,” katanya.
Jelas Baharudin, warga emas itu kemudiannya dibawa pulang ke rumahnya oleh orang awam sebelum anaknya membawanya ke Ibu Pejabat Polis Daerah Shah Alam untuk membuat laporan polis.
“Warga emas itu kemudian dibawa ke Hospital Shah Alam di sini untuk pemeriksaan dan ditahan untuk tindakan lanjut,”
Kes disiasat mengikut Seksyen 42(1) Akta Pengangkutan Jalan 1987 kerana memandu secara melulu.
Terdahulu insiden melawan arus itu tular di laman Facebook menerusi video berdurasi satu minit 13 saat dengan perakamnya menyatakan warga emas itu memandu sejauh dua kilometer dan telah melanggar kereta lain. -K! ONLINE


Kes Covid-19 di Labuan dijangka bertambah susulan saringan besar-besaran
Oleh NOR IDAYU BOSRO

29 Oktober 2020, 8:43 pm
PUTRAJAYA – Pola peningkatan kes Covid-19 di Labuan dijangka akan bertambah berikutan saringan bersasar secara besar-besaran oleh Jabatan Kesihatan Wilayah Persekutuan (JKWP) Labuan terutama di kawasan berpotensi wabak dengan purata saringan antara 1,500 ke 2,500 sehari.
Dalam tempoh kira-kira sebulan iaitu sejak 27 September sehingga hari ini, Labuan mencatatkan tambahan sejumlah 366 kes menjadikan jumlah keseluruhan sebanyak 392 kes.
Sebelum itu, Labuan hanya mencatatkan 26 kes yang direkodkan sejak daripada permulaan pandemik Covid-19 sehingga 26 September lalu.
Ketua Pengarah Kesihatan, Tan Sri Dr. Noor Hisham Abdullah berkata, kadar pengesanan kes untuk keseluruhan Labuan adalah sekitar 1.5 peratus, manakala di kawasan Perintah Kawalan Pergerakan Diperketatkan antara 10 sehingga 15 peratus.
Beliau berkata, kapasiti terkini katil untuk pesakit Covid-19 di Labuan meningkat kepada 337 katil dengan 317 di Pusat Kuarantin dan Rawatan Covid-19 Berisiko Rendah dan Hospital Labuan (20).
“Daripada 122 katil di Hospital Labuan, sebanyak 20 katil dikhususkan untuk pesakit kategori 4 dan 5, iaitu sebagai katil High Dependency Unit (HDU) dan Unit Rawatan Rapi (ICU) di Wad Kelas Pertama dan Wad Kanak-kanak.

“Baki sebanyak 102 lagi katil Hospital Labuan iaitu termasuk lima katil ICU sedia ada akan terus digunakan untuk rawatan kes bukan Covid-19,” katanya. -K! ONLINE


Lelaki hunus pisau bunuh tiga orang di gereja Perancis
Oleh KOSMO!

29 Oktober 2020, 9:32 pm
NICE, Perancis – Seorang lelaki bersenjatakan pisau membunuh tiga orang di sebuah gereja di kota Nice, Perancis, hari ini dengan mengelar leher sekurang-kurangnya seorang mangsa dalam kejadian disifatkan pihak berkuasa sebagai serangan jihad terbaharu yang menggemparkan negara itu.
Datuk Bandar Nice, Christian Estrosi memberitahu wartawan di tempat kejadian bahawa penyerang cedera semasa ditangkap.
Seorang lelaki dan seorang wanita mati di Basilika Notre-Dame di pusat bandar peranginan berdepan Laut Mediterranean itu, manakala mangsa ketiga meninggal dunia akibat kecederaan selepas meminta perlindungan di sebuah bar berhampiran, kata sumber polis kepada agensi berita AFP.
Tiada perhimpunan gereja pada waktu serangan tetapi tempat itu dibuka sekitar jam 8.00 pagi (waktu tempatan) dan orang masuk untuk berdoa pada setiap jam, kata Paderi Philippe Asso yang bertugas di gereja tersebut.
Daniel Conilh yang merupakan seorang pelayan berusia 32 tahun di kafe Grand Cafe de Lyon tidak jauh dari tempat kejadian menyatakan, tembakan dilepaskan sejurus sebelum pukul 9 pagi dan semua orang melarikan diri.
“Seorang wanita dari gereja meluru masuk ke kafe ini dan berkata, lari lari, seseorang telah menyerang dan menikam orang ramai,” katanya kepada AFP manakala berpuluh-puluh anggota polis dan kenderaan penyelamat tiba dan segera menutup kejiranan tersebut.

Pendakwa raya antikeganasan Perancis telah membuka kertas siasatan berhubung kejadian itu.
Perancis berwaspada sejak pembunuhan beramai-ramai pada Januari 2015 di pejabat mingguan satira Charlie Hebdo yang menandakan permulaan gelombang serangan yang telah mengorbankan lebih 250 orang.
Sementara itu, pejabat Emmanuel Macron menyatakan bahawa Presiden Perancis itu dijadualkan berkunjung ke Nice hari ini, beberapa hari sebelum cuti perayaan Al Saint’s Day yang disambut penganut Katholik Ahad ini. – AFP


Laluan motosikal di Putrajaya ditukar kepada laluan berbasikal
Oleh SUBKHI SUDARJI

29 Oktober 2020, 10:57 pm
PUTRAJAYA – Kementerian Wilayah Persekutuan (KWP) dalam perancangan menukar laluan motosikal di sini kepada laluan berbasikal susulan cadangan kementerian menjadikan pusat pentadbiran kerajaan persekutuan itu sebagai bandar mesra sukan berbasikal.
Menterinya, Tan Sri Annuar Musa berkata, Perbadanan Putrajaya (PPj) akan mengambil langkah-langkah membatalkan laluan yang sebelum ini diwartakan sebagai laluan motosikal kepada lorong berbasikal.
“Kita mempunyai kawasan yang dulunya dibina bertujuan untuk mengasingkan laluan motosikal dengan kenderaan lain tetapi tidak ramai penunggang motosikal di Putrajaya, sebab itu kita mahu ubah suai laluan tersebut untuk dijadikan laluan berbasikal,” katanya pada sidang akhbar selepas Majlis Penyampaian Sumbangan Kepada Komuniti Putrajaya di sini hari ini.
Sumbangan itu disampaikan kepada wakil enam sub zon serta 36 persatuan penduduk di Putrajaya yang setiap zon dan sub zon menerima sumbangan RM2,000 daripada inisiatif tambahan Wilayah Cakna 3.0.
Turut hadir, Ketua Setiausaha KWP, Datuk Rosida Jaafar dan Presiden Perbadanan Putrajaya (PPj), Datuk Muhammad Azmi Mohd. Zain.
Mengulas lanjut, Annuar berkata, laluan berbasikal tersebut terdiri daripada bulatan luar sejauh 34 kilometer (km) dan bulatan dalam kira-kira 15 km.

Katanya, projek itu dijangka siap dalam tempoh satu atau dua bulan lagi bergantung kepada keadaan semasa.
“Selain lorong berbasikal, kementerian bercadang untuk menyediakan kemudahan lain termasuk kafe, bengkel dan kedai alat ganti basikal serta tempat letak kereta untuk penunggang basikal melakukan aktiviti ini di Putrajaya,” katanya.
Sementara itu, Annuar berkata, KWP juga akan menjemput persatuan berbasikal dan pihak berkaitan untuk mendapatkan pandangan berkaitan keselamatan jalan raya khususnya buat penunggang basikal.
“Idea ini ingin dibuat di Kuala Lumpur juga tetapi masih lagi dalam peringkat awal dan kita sedang kenal pasti kawasan tasik sesuai di ibu negara untuk pembinaan lorong berbasikal,” katanya. -K! ONLINE


Pemilihan siapa bakal TPM bermula
Oleh MOHD RASDAN AHMAD

29 Oktober 2020, 9:28 pm
KUALA LUMPUR – Ahli-ahli Majlis Tertinggi (MT) UMNO ketika ini sedang berkumpul di Menara Dato Onn, Pusat Dagangan Dunia Putra bagi menghadiri Mesyuarat Khas yang dipengerusikan Presidennya, Datuk Seri Dr. Ahmad Zahid Hamidi.
Difahamkan bahawa mesyuarat khas tersebut diadakan bagi membincangkan secara terperinci mengenai calon sesuai untuk dicadangkan menjadi Timbalan Perdana Menteri.
Antara tiga nama yang dicadangkan, Naib Presiden UMNO, Datuk Seri Ismail Sabri Yaakob yang juga Menteri Kanan Pertahanan dan Ahli Parlimen Bera.
Nama lain yang disebut-sebut ialah Timbalan Presiden UMNO, Datuk Seri Mohamad Hasan, bekas Naib Presiden UMNO Datuk Seri Hishammuddin Tun Hussein, dan nama yang terbaharu ialah Presidennya Ahmad Zahid.
Antara MT yang dilihat turut hadir sebentar tadi, Ahli Parlimen Pasir Salak, Datuk Seri Tajuddin Abdul Rahman, bekas Ahli Parlimen Kemaman, Datuk Seri Shabery Cheek dan Ahli Parlimen Tanjung Karang, Tan Sri Noh Omar. – K! ONLINE.


Polis sahkan mayat ditemui rentung kes bunuh
Oleh NUR SHARIEZA ISMAIL

29 Oktober 2020, 8:39 pm
SEPANG – Polis mengesahkan kes mayat yang ditemui rentung di dalam kenderaan utiliti sukan (SUV) selepas terbakar di kawasan semak bersebelahan Jalan Airport City di Kota Warisan, di sini sebagai kes bunuh.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pengesahan itu berdasarkan hasil bedah siasat ke atas mangsa selain siasatan lanjut yang dibuat ke atas kenderaan Toyata Harrier yang terbakar.
“”Identiti mangsa tidak dapat dikenal pasti, namun polis berjaya mengesan nombor casis kereta kepunyaan seorang lelaki India beralamat di Subang Jaya.
“Berikutan itu, kes akan di siasat dibawah Seksyen 302 Kanun Keseksaan,” katanya dalam satu kenyataan ringkas di sini hari ini.
Terdahulu, Wan Kamarul Azran berkata, keadaan mangsa yang rentung 90 peratus memerlukan bedah siasat secara menyeluruh di Hospital Serdang bagi mengenal pasti punca kematian.
“Pihak hospital memaklumkan bedah siasat dibuat pukul 9 pagi tadi,” katanya.

Kosmo! hari ini melaporkan satu mayat ditemui rentung di bahagian penumpang hadapan SUV selepas kenderaan itu terbakar di kawasan semak bersebelahan Jalan Airport City di Kota Warisan, awal pagi kelmarin.
Mayat berkenaan ditemui sepasukan anggota Jabatan Bomba dan Penyelamat Bandar Baru Salak Tinggi (BBST), selepas kerja-kerja memadamkan kebakaran kereta Toyota Harrier itu pada pukul 4.47 pagi.
Dalam kejadian itu, mayat rentung sepenuhnya dan terdapat kesan kebakaran lingkungan 10 meter daripada kenderaan terbabit. -K! ONLINE


Berarak dalam bot sambil berselawat sempena Maulidur Rasul
Oleh MOHD AZLI ADLAN

29 Oktober 2020, 7:07 pm
KUALA TERENGGANU –  Penduduk Kampung Pulau Manis, Serada di sini membuat kelainan dalam sambutan Maulidur Rasul hari ini dengan mengadakan perarakan bot sambil berselawat.
Penyelaras program, Mohd. Rafi Kori berkata, perarakan itu disertai 40 penduduk kampung yang menaiki lima buah bot dengan iringan paluan kompang.
“Idea perarakan bot sambil berselawat ke atas junjungan besar, Nabi Muhammad ini timbul berikutan situasi semasa negara yang masih bergelut dengan pandemik Covid-19.
“Selalunya kami melakukan sambutan Maulidur Rasul di kawasan masjid tetapi tahun ini ia disesuaikan dengan prosedur operasi standard (SOP) norma baharu, yang penting tradisi lama kampung ini masih dikekalkan,” katanya kepada Kosmo! di sini hari ini.
Mohd. Rafi berkata, perarakan bot sambil berselawat diadakan di sekitar Sungai Terengganu berhampiran pusat rekreasi air setempat, Kalang Warisan.
Ujar beliau, walaupun mendapat sambutan menggalakkan, perarakan itu hanya dihadkan kepada 40 orang sahaja bagi mematuhi SOP norma baharu.

“Baki kira-kira  60 penduduk kampung yang lengkap berbusana Melayu pula berselawat di kawasan Kalang Warisan yang terletak di tebing Sungai Terengganu.
“Harapnya pandemik Covid-19 cepat berlalu agar perarakan bot sempena sambutan Maulidur Rasul ini dapat dianjurkan lagi pada tahun hadapan dengan kehadiran pelancong,” katanya. – K! ONLINE


Polis siasat dakwaan sindiket Macau Scam taja pegawai kanan melancong
29 Oktober 2020, 6:10 pm
KUALA LUMPUR – Jabatan Integriti dan Pematuhan Standard Bukit Aman sedang menjalankan siasatan berhubung dakwaan mengaitkan beberapa pegawai kanan ditaja sindiket Macau untuk melancong ke luar negara.
Pengarahnya, Datuk Zamri Yahya berkata, pihaknya kini menjalankan siasatan berhubung dakwaan yang tular di media sosial itu.
“Kita akan minta mereka yang dikaikan dengan isu itu kemukan bukti perbelanjaan sekiranya mereka pergi melancong sendiri.
“Jika siasatan mendapati ia ditaja sindiket, tindakan lanjut akan diambil terhadap mereka yang terlibat,” katanya ketika dihubungi hari ini.
Menurutnya lagi, siasatan juga akan dijalankan menjurus kepada siapa penaja lawatan tersebut.
Terdahulu, tular sekeping gambar menunjukkan beberapa pegawai kanan melancong ke luar negara.

Bagaimanapun, gambar tersebut dipercayai diambil ketika lawatan beberapa pegawai kanan ke negara terbabit bagi mempelajari kaedah membanteras kegiatan judi online berdasarkan keperluan polis menangani kegiatan itu di Malaysia. – K! ONLINE


Kes pulih atasi kes positif
Oleh NOR IDAYU BOSRO

29 Oktober 2020, 6:40 pm
PUTRAJAYA – Kes sembuh daripada Covid-19 hari ini mengatasi kes baharu selepas merekodkan 685 kes berbanding 649 kes positif.
Angka itu menjadikan jumlah kes sembuh sebanyak 19,757 atau 65.7 peratus daripada keseluruhan kes.
Sementara itu, jumlah keseluruhan kes positif mencecah 30,090 termasuk kes-kes daripada lima kluster baharu yang dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 642 adalah kes baharu membabitkan penularan tempatan manakala lima kes import dari Indonesia, India dan Filipina.
“Sabah masih mencatatkan kes harian tertinggi sebanyak 352 termasuk dari kluster baharu iaitu Kluster Sakti dan Kluster Tuguson.
“Dua kluster dikesan di Selangor iaitu Kluster Taman Laut dan Kluster Bah Medan selain Kluster Taman Bunga di Negeri Sembilan,” katanya dalam kenyataan akhbar hari ini.

Noor Hisham berkata, tiada pertambahan kes kematian berkaitan Covid-19 dilaporkan menjadikan jumlah keseluruhan kes kematian kekal 246. -K! ONLINE


Tiga lagi kluster ditamatkan
Oleh NOR IDAYU BOSRO

29 Oktober 2020, 8:41 pm
PUTRAJAYA – Sebanyak tiga kluster ditamatkan hari ini iaitu Kluster Bakau dan Kluster Kg. Sakong di Semporna, Sabah serta Kluster Bakawali di Johor Bahru, Johor.
Ini menjadikan keseluruhan jumlah kluster tamat sebanyak 114 manakala kluster yang masih aktif sejumlah 125.
Ketua Pengarah Kesihatan, Tan Sri Dr. Noor Hisham Abdullah berkata, ketiga-tiga kluster tersebut ditamatkan selepas pemantauan dan pengawasan untuk tempoh 28 hari.
Menurutnya, Kluster Bakau membabitkan 18 kes merangkumi tujuh warga Malaysia dan 11 warga asing selain satu kes kematian dilaporkan.
“Seterusnya, Kluster Kg. Sakong membabitkan 10 kes warga Malaysia dan tiada kematian dilaporkan.
“Kluster Bakawali pula melibatkan 15 kes yang kesemuanya warga Malaysia serta tiada kematian dilaporkan,” katanya di laman Twitter beliau.

Kluster Bakau adalah kluster kelima yang dikesan di Sabah selepas kematian kes indeks kluster yang berusia 50 tahun manakala Kluster Kg. Sakong pula dikesan hasil saringan komuniti di Semporna.
Kluster Bakawali pula dikesan pada 29 September lalu melibatkan kes indeks iaitu pasangan suami isteri masing-masing berusia 40 tahun yang mempunyai sejarah perjalanan ke Semporna pada 13 sehingga 18 September. -K! ONLINE


Majlis Presiden PH gesa PM adakan perbincangan
Oleh MOHD RASDAN AHMAD

29 Oktober 2020, 7:11 pm
PETALING JAYA – Majlis Presiden Pakatan Harapan (PH) menggesa Perdana Menteri, Tan Sri Muhyiddin Yassin untuk menjunjung titah Seri Paduka Baginda Yang di Pertuan Agong dengan mengadakan perbincangan dan rundingan segera dengan pihak Pembangkang berkenaan isi kandungan Belanjawan 2021.
Majlis Presiden PH yang diwakili oleh tiga Presiden parti utama, Parti Keadilan Rakyat (PKR) Datuk Seri Anwar Ibrahim, Parti Amanah Negara (Amanah) Mohamad Sabu dan DAP Lim Guan Eng melalui satu kenyataan hari ini berkata, perkara tersebut perlu dilakukan sebelum bajet itu dibentangkan di Parlimen pada 6 November nanti supaya ia dapat mencapai objektif-objektif yang diingini Tuanku.
“Majlis Presiden yakin bahawa semua Ahli Parlimen akan terlibat di dalam sesi perbahasan yang sihat untuk memastikan Belanjawan 2021 mengutamakan kepentingan negara dan rakyat, serta menepati aspirasi seperti yang telah dititah Tuanku.
“Seperti yang termaktub di dalam Perkara 150 Perlembagaan Persekutuan dalam mengimbangi pelbagai tuntutan demi menjamin berlakunya keadilan dan membatasi sebarang unsur penyalahgunaan kuasa dan telah membuat keputusan berdasarkan perkara tersebut,” jelas kenyataan tersebut hari ini.
Tambah kenyataan tersebut, Majlis Presiden PH juga mengambil maklum kenyataan Istana Negara bertarikh 28 Oktober lalu menyampaikan titah Seri Paduka Baginda Yang Di Pertuan Agong, tuanku telah menasihatkan semua Ahli Parlimen untuk memberi sokongan kepada Belanjawan 2021 demi kelangsungan kesejahteraan rakyat dan pemulihan ekonomi negara yang cukup terkesan akibat pandemik Covid-19.
“Belanjawan 2021 perlu memberi fokus kepada keperluan petugas barisan hadapan yang menjadi benteng rakyat Malaysia dari wabak Covid-19.

“Ia juga perlu menetapkan halatuju yang mampu memastikan Malaysia akan terus maju sewaktu dan selepas pandemik termasuk dengan mengenal pasti strategi-strategi pembangunan baharu untuk ekonomi serta membantu jutaan rakyat Malaysia yang terkesan sama ada akibat kehilangan pekerjaan mahupun pendapatan pada tahun ini.
Jelas kenyataan tersebut lagi, berjuta-juta rakyat Malaysia yang berada pada atau di bawah paras kemiskinan amat mengharapkan bantuan melalui belanjawan ini. Golongan yang tidak harus ketinggalan juga adalah yang mengharapkan moratorium pinjaman dilanjutkan.
“Atas sebab-sebab ini Majlis Presiden PH amat bersetuju dengan Seri Paduka Baginda Yang di Pertuan Agong bahawa amatlah penting dan serius untuk Belanjawan 2021 ini dirundingkan dengan pembangkang sebelum dibentang di Parlimen,” tambahnya.


Enam lelaki bertumbuk berpunca RM30
Oleh MOHD SYALMIZI HAMID

29 Oktober 2020, 6:37 pm
SEBERANG PERAI – Gara-gara urusan jual beli sebuah basikal lama berharga RM30, enam lelaki ditahan polis hari ini selepas berlaku pergaduhan akibat rasa tidak berpuas hati salah seorang daripada mereka berhubung urusan itu.
Kejadian kira-kira pukul 11.30 pagi itu berlaku di hadapan sebuah rumah di Kampung Bagan Dalam, Butterworth di sini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku apabila seorang lelaki warga Myanmar berusia 39 tahun mahu menuntut semula wang sebanyak RM30 daripada rakan senegaranya yang menjual basikal itu kerana rosak.
“Tiga bulan lalu mangsa berusia 29 tahun ada menjual basikal lama itu kepada suspek, namun ia tidak boleh digunakan dan telah dipulangkan semula.
“Suspek telah meminta semula wang itu tetapi mangsa gagal membayar sebelum ini sehinggalah mereka bertembung ketika mangsa pergi mencari suspek untuk membayarnya,” kata Noorzainy kepada Kosmo! hari ini.
Beliau berkata, suspek yang berang selepas kehadiran mangsa telah menumbuk muka lelaki itu. Dia juga membawa sebilah pisau yang berjaya dirampas oleh mangsa.

“Berlaku adegan tumbuk-menumbuk di antara mereka dan empat rakan senegara suspek yang berada di kawasan itu turut memukul mangsa, manakala dia turut membalas pukulan.
“Kejadian itu bagaimanapun berjaya dileraikan selepas penduduk melihat pergaduhan tersebut, manakala mereka didapati mengalami kecederaan ringan serta luka,” katanya lagi.
Noorzainy berkata, pihaknya yang menerima laporan telah menahan kesemua suspek hari ini termasuk mangsa dalam kejadian itu bagi membantu siasatan.
“Enam orang yang ditahan merupakan warga Myanmar dan pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) berusia 29 hingga 47 tahun.
“Polis turut merampas sebilah pisau berhulu warna hitam bagi membantu siasatan,” katanya.
Beliau berkata, kes disiasat mengikut Seksyen 148 Kanun Keseksaan dan Seksyen 6(1)(c) Akta Imigresen 1959/63. – K! ONLINE


Utamakan pekerja tempatan – KSM
Oleh MOHD. HUSNI MOHD. NOOR

29 Oktober 2020, 8:10 pm
PUTRAJAYA – Kementerian Sumber Manusia (KSM) menyifatkan kenyataan oleh The Centre for Market Education (CME) tidak tepat khususnya berkaitan kebimbangan yang timbul mengenai penggajian semula pekerja asing dan pegawai dagang.
Menterinya, Datuk Seri M. Saravanan berkata, kementerian menyedari sepenuhnya keperluan pengambilan pekerja asing atau pegawai dagang untuk industri atau jawatan utama tertentu.
Beliau berkata, kementerian sama sekali tidak akan menolak permohonan majikan sekiranya terdapat justifikasi kukuh bahawa jawatan tersebut perlu diisi oleh bukan warganegara.
“Rasional di sebalik syarat wajib untuk membuat hebahan kekosongan jawatan di portal pekerjaan nasional KSM, MYFutureJobs adalah untuk memudahkan pengambilan bakat tempatan dan memastikan pencari kerja tempatan diberi keutamaan untuk apa-apa peluang pekerjaan.
“Majikan diminta untuk mengadakan temuduga bagi menilai kesesuaian calon tempatan untuk jawatan yang diiklankan sebagai prasyarat dalam memohon pekerja asing atau pegawai dagang,” katanya dalam kenyataan akhbar hari ini.
Saravanan berkata, kementerian juga ingin menegaskan bahawa adalah tidak wajar untuk melihat langkah itu sebagai faktor yang akan menjejaskan aliran Pelaburan Langsung Asing (FDI) ke negara ini.

Beliau berkata, usaha itu dilihat sebagai langkah positif yang berpotensi untuk meningkatkan FDI pada masa hadapan.
Menurutnya, banyak kelebihan jika menggajikan pekerja tempatan di kalangan bakat-bakat tempatan yang berpengalaman dan kompeten di pasaran.
“Selain daripada memahami bahasa dan budaya berbilang kaum di Malaysia, mereka juga memahami pasaran tempatan, mempunyai jaringan kenalan perniagaan tempatan serta mempunyai kelebihan dalam berinteraksi dengan pelanggan dan memotivasikan pekerja tempatan.
“Kemahiran ini juga amat berguna sekiranya majikan merancang untuk mengembangkan operasi ke rantau Asia.
“Majikan juga dapat memanfaatkan Insentif Pengambilan Pekerja PENJANA sekiranya menggajikan pekerja tempatan,” katanya.
Katanya, majikan tidak hanya layak untuk mendapat insentif sehingga RM1,000 bagi setiap pekerja sehingga tempoh enam bulan, tetapi juga berpeluang meningkatkan kemahiran bakat-bakat tempatan atau memberi kemahiran lain tanpa mengeluarkan sebarang kos.
Pada masa sama, Saravanan berkata, pihak berkepentingan utama, khususnya majikan dan pertubuhan yang berkaitan diseru untuk bekerjasama dengan kerajaan dalam menyokong pengambilan pekerja dari kalangan rakyat tempatan, terutamanya dalam tempoh mencabar ini.
Jelasnya lagi, kerajaan juga amat prihatin dengan kadar pengangguran di negara ini terutama apabila lebih kurang 300,000 graduan baru bakal memasuki pasaran pekerjaan tahun ini.
“KSM akan mengeluarkan Soalan-Soalan Lazim (FAQs) dan Garis Panduan Permohonan mengenai langkah ini sebelum 1 November ini.
“Sesi libat urus akan diadakan secara meluas untuk majikan dan kesatuan majikan bagi memberi penerangan mengenai proses tersebut,” katanya.
Maklumat lebih lanjut atau sebarang pertanyaan mengenai perkhidmatan pekerjaan dan juga portal MYFutureJobs, boleh hubungi agensi KSM, Perkeso di talian 03-8091 5300.  -K! ONLINE


Covid-19 : Ibu Pejabat Ketengah ditutup
Oleh NIK NUR IZZATUL HAZWANI NIK ADNAN

29 Oktober 2020, 6:09 pm
DUNGUN – Ibu Pejabat Lembaga Kemajuan Terengganu Tengah (Ketengah) yang terletak di Bandar Al Muktafi Billah, Bukit Besi dekat sini diarah tutup selama 14 hari ekoran penularan pandemik Covid-19.
Pengurus Besar Ketengah, Tengku Ahmad Nadzri Tengku Musa berkata, penutupan itu selepas dua kakitangan agensi tersebut telah disahkan positif Covid-19.
“Ibu Pejabat Ketengah telah diarahkan tutup oleh Kementerian Kesihatan selama 14 hari sehingga 9 November depan.
“Premis tersebut akan menjalani proses sanitasi sepanjang tempoh berkenaan,” katanya dalam satu kenyataan di sini hari ini.
Tengku Ahmad Nadzri berkata, semua kakitangan Ketengah telah diarahkan untuk bekerja dari rumah sepanjang tempoh penutupan ibu pejabat terbabit.
Kosmo! Online semalam melaporkan tiga sekolah di Ketengah Jaya dekat sini yang terletak tidak jauh dari Bandar Al Mutafi Billah diarah tutup serta-merta berikutan penularan Covid-19 dalam kalangan murid dan pelajarnya.

Sekolah terlibat ialah Sekolah Kebangsaan (SK) Kerteh 1, Sekolah Menengah Kebangsaan (SMK) Ketengah Jaya dan SMK Teja Putra. – K! ONLINE


Warong Rider tawar perkhidmatan penghantaran di pekan kecil
Oleh ZAKI SALLEH

29 Oktober 2020, 8:15 pm
IPOH – Warong Rider bakal menawarkan sehingga 1,200 peluang pekerjaan kepada mereka yang hilang punca pendapatan akibat pandemik Covid-19.
Perkhidmatan baharu itu diwujudkan melalui kerjasama antara Gabungan Persatuan Penjaja dan Peniaga Kecil Melayu Malaysia, Idea Creative Technology Sdn. Bhd. dan Digital Perak Corporation Holdings (Digital Perak).
Warong Rider akan menawarkan pelbagai khidmat penghantaran seperti makanan, dokumen, bungkusan dan khidmat belian barangan bertujuan merancakkan perniagaan usahawan industri kecil dan sederhana (IKS) Perak yang sedang kembali pulih.
Caj penghantarannya adalah berpatutan iaitu hanya RM2 bagi dua kilometer (km) pertama dan 60 sen bagi km seterusnya.
Pengerusi Jawatankuasa Belia, Sukan, Komunikasi dan Multimedia negeri, Khairul Shahril Mohamed berkata, perkhidmatan Warong Rider telah memilih Perak sebagai negeri pertama untuk membantu masyarakat yang terjejas dalam persekitaran ekonomi sukar kini.
“Berbeza dengan perkhidmatan penghantaran sedia ada yang menyasarkan kawasan bandar, Warong Rider memberi tumpuan di kawasan pekan kecil yang turut mempunyai permintaan serupa terutama dalam kalangan peniaga dan penjaja.

“Sebagai permulaan seramai 480 penghantar akan dilantik terlebih dahulu di semua 24 kawasan Parlimen di negeri itu sebelum jumlahnya ditambah beransur-ansur,” katanya.
Beliau berkata demikian ketika ditemui pada majlis pelancaran awal Warong Rider yang disempurnakan oleh Menteri Besar, Datuk Seri Ahmad Faizal Azumu di sini baru-baru ini.
Selain itu, Khairul Shahril menerangkan, setiap penghantar Warong Rider akan menerima elaun tetap sebanyak RM1,200 sebulan.
Mereka juga boleh menikmati kelebihan lain seperti Kit Pemula bernilai RM250 melalui Geran Connectime daripada SME Corp serta menerima komisen penghantaran.


SK Kampung Jambu sekolah ke-17 ditutup sementara akibat Covid-19
Oleh WAT KAMAL ABAS

29 Oktober 2020, 6:02 pm
TAIPING – Sekolah Kebangsaan (SK) Kampung Jambu di sini ditutup tujuh hari bermula esok berikutan penularan wabak Covid-19.
Pengerusi Jawatankuasa Pendidikan, Pembangunan Modal Insan, Pertubuhan Bukan Kerajaan dan Masyarakat Sivil Perak, Razman Zakaria berkata, arahan penutupan oleh Jabatan Pendidikan Negeri Perak itu dibuat bagi membolehkan kerja-kerja pembersihan dan disinfeksi di sekolah berkenaan.
“Sepanjang penutupan tersebut, pihak sekolah diarahkan untuk memastikan semua guru dan murid di sekolah berkenaan dapat melaksanakan pengajaran dan pembelajaran di rumah.
“Manual pengajaran dan pembelajaran di rumah boleh di muat turun di portal rasmi Kementerian Pelajaran Malaysia(KPM)melalui laman sesawang di www.moe.gov.my,” katanya.
Katanya lagi, penutupan SK Kampung Jambu akan dibuka semula pada 9 November.
Terdahulu, Razman turut memaklumkan Sekolah Kebangsaan (SK) Haji Hassan di Tapah Perak turut ditutup semalam atas faktor yang sama dan akan dibuka semula pada 4 November depan. -K! ONLINE


Kedai dipecah masuk kurang 24 jam beroperasi
Oleh ISKANDAR SHAH MOHAMED

29 Oktober 2020, 5:54 pm
KUALA SELANGOR – Malang menimpa seorang pemilik kedai kasut terpakai apabila premisnya dipecah masuk kurang daripada 24 jam beroperasi buat kali pertama di Kampung Bukit Kuching Tengah, Jeram di sini, baru-baru ini.
Dalam kejadian disedari pemiliknya, Mohd. Zain Ahmad, 63, kira-kira pukul 1 petang, pada Khamis lalu itu mendapati sebanyak 40 buah kasut berjenama bernilai hampir RM2,000 telah dilarikan oleh penjenayah.
Insiden itu kemudiannya tular sejak beberapa hari lalu menerusi ciapan akaun Twitter anak pemilik kedai tersebut.
Menurut Mohd. Zain, dia terkejut apabila mendapati kunci mangga pintu masuk utama premis itu telah hilang namun tiada sebarang kesan umpil sewaktu ingin membuka kedai tersebut.
Katanya, dia mengesyaki kedai itu dipecah masuk pada awal pagi kerana operasi perniagaannya ditutup pada pukul 9 malam.
“Apabila diperiksa didapati sebanyak 40 daripada 700 pasang kasut lesap dan kesemuanya adalah yang berjenama.

“Saya menganggap semuanya adalah dugaan dan tidak sesekali patah semangat untuk terus berniaga,” katanya ketika ditemui di lokasi kejadian, hari ini.
Menurut datuk kepada 14 cucu itu, dia turut bersyukur kerana kedainya sehingga kini masih menerima sambutan baik pelanggan termasuk dari luar daerah ini.
Sementara itu, Ketua Polis Daerah Kuala Selangor, Superintendan Ramli Kasa ketika dihubungi Kosmo! mengesahkan pihaknya tidak menerima laporan kejadian tersebut.
“Mangsa boleh tampil untuk membuat laporan bagi tindakan dan siasatan lanjut,” katanya. -K! ONLINE


Warga emas gembira boleh jalani pembedahan mata
Oleh NORLIDA AKMAR IDROS

29 Oktober 2020, 6:00 pm
JITRA – Warga emas yang berniaga kuih berhampiran Hospital Jitra gembira apabila wang bagi membiayai kos pembedahan membuang selaput mata akhirnya mencukupi.
Hanapiah Mahmud, 76, berkata, dia bersyukur kerana wang yang diperlukan bagi kos pembedahan iaitu sebanyak RM5,600 berjaya dikumpul menerusi sumbangan orang ramai.
“Sejak kisah saya disiarkan di akhbar, orang ramai di luar sana menghulurkan sumbangan menerusi akaun bank selain ada yang datang sendiri ke gerai kuih,” katanya di sini hari ini.
Katanya, dia akan menemui pakar mata di sebuah pusat perubatan swasta di Sungai Petani pada 4 November depan bagi mendapatkan tarikh pembedahan.
“Kemungkinan, pembedahan akan dilakukan pada satu mata sahaja terlebih dahulu sebelum diikuti pembedahan di sebelah lagi mata pada tarikh lain,” ujarnya.
Menurutnya, dia sekeluarga ingin mengucapkan terima kasih kepada semua yang menghulurkan sumbangan.

“Saya tidak kenal siapa yang beri sumbangan, jadi saya ingin ucapkan terima kasih kepada semua terlibat menerusi akhbar ini,” katanya.
Tambahnya, dia juga akan mengadakan kenduri kesyukuran dengan memberikan kuih secara percuma kepada orang ramai di gerainya pada Selasa ini mulai pukul 2.30 petang.
“Saya jemput orang ramai termasuk pelanggan yang mahu rasa rasa kuih ‘orang lama’ seperti pulut udang dan lepat pisang agar datang ke gerai,” tambahnya.
Kosmo! semalam melaporkan seorang warga emas memerlukan wang sebanyak RM5,600 untuk menampung kos pembedahan membuang selaput mata di sebuah pusat perubatan swasta di Sungai Petani. – K! ONLINE


Lebih 80 rumah rosak akibat ribut di Kuala Besut
Oleh MOHD AZLI ADLAN

29 Oktober 2020, 5:24 pm
BESUT – Lebih 80 rumah dan premis perniagaan di Kuala Besut dekat sini mengalami kerosakan akibat dipukul ribut pada semalam.
Kejadian pada pukul 6.50 petang itu melibatkan enam kampung di mukim berkenaan.
Penyelaras Dewan Undangan Negeri Kuala Besut, Asbi Salleh berkata, antara kampung yang terjejas teruk ialah Kampung Tok Saboh, Kampung Alor Peroi, Kampung Lay Out Tok Saboh dan Kampung Kayu Kelat.
“Selain atap rumah dan premis perniagaan terbabit diterbangkan angin, ada juga yang mengalami kerosakan teruk akibat dihempap pokok tumbang.
“Begitupun, syukur tiada kemalangan jiwa dan kecederaan dilaporkan dalam kejadian ribut tersebut,” katanya di sini hari ini.
Asbi berkata, kerosakan setiap rumah yang terjejas itu akan diperbaiki segera dengan menggunakan peruntukan kerajaan negeri Terengganu. – K! ONLINE


Boikot barangan Perancis tindakan sesuai tunjuk kemarahan umat Islam
Oleh KOSMO!

29 Oktober 2020, 5:30 pm
Oleh BADRUL HAFIZAN MAT ISA
SEREMBAN- Pemulauan atau tindakan memboikot barangan buatan Perancis seperti yang dicadangkan banyak pihak merupakan tindakan sesuai bagi menunjukkan kemarahan umat Islam walaupun tindakan itu mungkin tidak memberikan sebarang kesan kepada negara tersebut.
Mufti Negeri Sembilan, Datuk Mohd. Yusof Ahmad berkata, Islam amat menggalakkan untuk umatnya hidup secara harmoni termasuk dengan masyarakat yang mempunyai agama yang lain.
Namun begitu, sekiranya ada pihak yang melakukan penghinaan, umat Islam juga patut untuk menunjukkan kemuliaan diri mereka dengan memberikan tindak balas yang setimpal ke atas penghinaan yang telah berlaku.
Malah katanya, dalam al-Quran juga ada menyatakan jika seseorang itu melakukan permusuhan maka patut juga dia diberikan balasan kepada permusuhan yang sama.
“Bagaimanapun itu bukanlan secara membalasnya sejak awal, kita boleh adakan perbincangan supaya keadaan tidak menjadi lebih buruk.

“Namun, sejauh mana untuk kita melakukan pemulauan perniagaan orang lain itu terpulanglah kepada keadaan sama ada boleh mendatangkan kesan ataupun tidak, kadang-kadang apa yang kita lakukan hanya untuk menunjukkan kemarahan kita sahaja tetapi tidak memberikan kesan yang jelas.
“Tapi kalau sekiranya itu sahajalah jalan, yang kita tak dapat lagi untuk tunjukkan harapan kita kepada orang lain supaya menghormati kehidupan sesama manusia, jadi kita terpaksa untuk membuat satu tindakan yang sesuai sampai la kepada kita untuk memulaukan barangan yang dipromosikan oleh pihak musuh-musuh kita,” katanya.
Beliau berkata demikian dalam sidang akhbar selepas merasmikan kedai halal, Misa Frozen di Seremban 2, dekat sini hari ini.
Yang hadir sama, Pengerusi Abumie Holdings Sdn. Bhd., Datuk Shamsul Najmi Shamsuddin, Pengarah Urusan Abumie Holdings Sdn. Bhd., Mohd. Shuhaimi Abu dan Pengarah Jabatan Hal Ehwal Agama Islam Negeri Sembilan, Mohd. Zaidi Ramli.
Mohd. Yusof mengulas seruan banyak pihak yang menyeru umat Islam di negara ini untuk turut memboikot barangan buatan Perancis bagi menunjukkan solidariti terhadap Islam dan kemajmukan beragama dalam masyarakat.
Ia susulan susulan kenyataan Presiden negara itu, Emmanuel Macron yang menyifatkan Islam adalah punca kepada semua krisis yang berlaku di dunia ketika ini selepas beliau membuat kenyataan berhubung insiden pembunuhan guru lelaki yang dipenggal kerana menunjukkan karikatur Nabi Muhammad SAW di Paris, baru-baru ini.
Tambah Mohd. Yusof lagi, tindakan yang menunjukkan kemarahan umat Islam juga adalah perlu kerana tidak mahu musuh umat Islam mengambil kesempatan untuk terus menjatuhkan maruah agama Islam.
“Kita tidak mahu juga dengan sikap kita yang tidak memusuhi pihak lain akhirnya musuh mengambil kesempatan kepada kita untuk lakukan sesuatu perkara yang boleh menjatuhkan maruah kita dan Islam sendiri,” katanya. -K! ONLINE


Warga emas maut, pembonceng parah
Oleh MOHAMAD FAHD RAHMAT

29 Oktober 2020, 6:05 pm
KLUANG – Seorang warga emas maut manakala pemboncengnya parah selepas motosikal ditunggang dirempuh sebuah kereta dalam kemalangan di Kilometer 86 Jalan Kota Tinggi – Kluang, pagi semalam.
Dalam kejadian pada pukul 8 pagi itu, mangsa yang maut ialah Yong Ah Kiaw, 64, manakala pembonceng, Ng Bee Lee, 56, cedera parah pada bahagian kepala.
Ketua Polis Daerah Kluang, Asisten Komisioner Low Hang Seng berkata, siasatan awal di tempat kejadian mendapati mangsa yang keluar dari simpang dari Jalan Telagi dan masuk ke jalan Kampung Sri Lambak.
“Semasa menyeberangi jalan telah dilanggar sebuab kenderaan utiliti sukan (SUV) yang datang arah Kota Tinggi menuju ke Kluang. Mangsa dan pembonceng motosikal telah tercampak ke tepi jalan.
“Penunggang disahkan mati di tempat kejadian dan pembonceng dihantar di Hospital Enche Besar Hajjah Khalsom untuk  rawatan kecemasan,” katanya ketika dihubungi hari ini.
Hang Seng berkata, punca kemalangan masih dalam siasatan dan kenderaan ditahan untuk pemeriksaan Pusat Pemeriksaan Kenderaan Berkomputer.

“Klasifikasi kes mengikut Seksyen 41 (1) Akta Pengangkutan Jalan (APJ) 1987,” katanya.
Dalam pada itu, saksi kejadian Ahmarunizam Ahmad, 45, berkata, dia sedang melakukan persiapan bagi membuka kedai makannya di lokasi kejadian pada waktu itu.
“Tiba-tiba saya terdengar bunyi dentuman yang kuat dan melihat dua mangsa berkenaan sudah terbaring di jalan.
“Penunggangnya ketika itu sudah nyawa-nyawa ikan manakala pembonceng wanita terkulai kakinya dan tidak bermaya serta bersuara sebelum ambulans datang tidak lama selepas itu,” katanya.-K! ONLINE


Bayi koma akibat kemalangan meninggal dunia
Oleh NORLIA RAMLI

29 Oktober 2020, 5:10 pm
BALING – Seorang bayi perempuan berusia 11 bulan yang koma selepas terlibat dalam kemalangan jalan raya di hadapan Balai Polis Kupang di Jalan Sungai Petani-Baling pada Ahad lalu meninggal dunia semalam.
Bayi terbabit, Siti Qaila Umairah Saiful meninggal dunia ketika menerima rawatan di Hospital Sultanah Bahiyah (HSB) di Alor Setar dekat sini kira-kira pukul 6.30 petang.
Ketua Polis Daerah Baling, Superintendan Syed Basri Syed Ali memberitahu, mangsa terlibat kemalangan bersama tiga ahli keluarganya yang menaiki kereta jenis Proton Wira.
Kata beliau, kejadian berlaku kira-kira pukul 12.15 tengah malam, Ahad lalu apabila sebuah kenderaan pelbagai guna jenis Toyota Estima dari arah Baling menghala Sungai Petani hilang kawalan lalu bertembung dengan Proton Wira dinaiki mangsa.
“Akibat kejadian itu, semua mangsa termasuk bayi mengalami kecederaan dan dikejarkan ke Hospital Baling untuk mendapatkan rawatan,” katanya di sini semalam.
Tambahnya, bayi terbabit yang parah kemudian dipindahkan ke HSB untuk rawatan lanjut sebelum meninggal dunia pada kelmarin.

“Kes disiasat mengikut Seksyen 43 (1) Akta Pengangkutan Jalan 1987,” katanya. – K! ONLINE


Lima stor simpanan ikan dibina LKIM atasi lambakan ikan
Oleh WAT KAMAL ABAS

29 Oktober 2020, 5:48 pm
TAIPING – Lima stor simpanan beku ikan bernilai RM25 juta yang sedang diusahakan Lembaga Kemajuan Ikan Malaysia (LKIM) dijangka mampu mengatasi lambakan ikan di pasaran.
Pengerusi LKIM, Datuk Syed Abu Hussin Hafiz Syed Abdul Fasal berkata, lima projek tersebut kini sedang giat dilaksanakan dan semuanya dijangka siap pada Mei tahun hadapan.
Katanya, antara lokasi projek simpanan beku yang bakal menampung sehingga 10,000 tan ikan bagi setiap projek itu adalah di Kuantan, Pahang; Kuala Besut, Terengganu; Kuala Kedah, Kedah; Sandakan, Sabah dan Lumut, Perak.
“LKIM membantu para nelayan dengan membeli dan memasarkan hasil tangkapan mereka di pasar-pasar seluruh negara. Sehingga kini, terdapat 87 persatuan nelayan memberikan kerjasama dalam menjayakan inisiatif ini.
“Melalui projek ini, diharap tidak akan ada lagi berlaku lambakan ikan di pasaran,” katanya ketika ditemui pemberita pada program Kedai Bergerak Parlimen Bukit Gantang di Taman Mewah, Kamunting di sini hari ini.
Menurut Syed Abu Husssin Hafiz, program kedai bergerak yang telah dilaksanakan sejak sepuluh tahun lalu itu diadakan bagi membantu penduduk setempat dalam menghadapi cabaran ketidaktentuan ekonomi sekarang.

“Tawaran potongan sebanyak 30 peratus diberikan kepada penduduk. Ini sekurang-sekurangnya dapat membantu penduduk membeli barangan keperluan asas dengan lebih murah.
“Selain itu, sebanyak satu tan ikan pelaling yang dibeli dari Kuala Selangor turut diagihkan kepada 500 penduduk di kawasan Taman Mewah,” katanya.
Katanya lagi, bantuan keseluruhan berjumlah RM117,000 turut disalurkan kepada masjid, surau dan rukun tetangga di kawasan Parlimen Bukit Gantang. -K! ONLINE


Caprice masuk hospital kerana sesak nafas, dehidrasi
29 Oktober 2020, 5:55 pm
KUALA LUMPUR – Penyanyi rap Caprice dimasukkan ke sebuah hospital awal pagi semalam gara-gara mengalami dehidrasi dan sesak nafas.
Dia berkongsi perkara itu menerusi Instagramnya semalam dengan memberitahu terpaksa menghubungi sendiri ambulans untuk mengambilnya di rumah.
“Pagi tadi tiba-tiba terbangun sesak nafas dan badan rasa kering lain macam. Sebab PKPB, saya tidak dapat minta bantuan kawan untuk bawa ke hospital pada pukul 4 pagi.
“Doktor beritahu badan saya mengalami dehidrasi teruk. Mungkin kerana kurang minum air atau pasang pendingin hawa kuat sangat,” tulisnya.
Menerusi hantaran itu, Caprice atau nama sebenarnya Ariz Ramli berkongsi sebuah video ketika berada di dalam ambulans menuju ke hospital.
Bagaimanapun, keadaan itu berlaku tidak lama kerana dia sudah pun dibenarkan pulang dan mula bekerja pada sebelah malam.

Malah penyanyi berusia 32 tahun itu juga berkongsi keadaan kesihatannya yang beransur pulih menerusi sebuah video baharu yang dimuat naik semalam.
“Alhamdulillah kesihatan saya okey selepas dimasukkan air. Terima kasih atas segala doa yang baik-baik,” katanya. – K! ONLINE


Agong ucap tahniah kepada Cikgu Sam
Oleh ZULKIFLI MANZOR

29 Oktober 2020, 5:27 pm
KUALA LUMPUR – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengucapkan tahniah kepada guru Bahasa Inggeris, Samuel Isaiah kerana dipilih sebagai 10 finalis Anugerah Hadiah Guru Global 2020.
Datuk Pengelola Bijaya Diraja, Datuk Indera Ahmad Fadil Shamsuddin berkata, Al-Sultan Abdullah menzahirkan rasa suka cita dan bangga baginda atas dedikasi serta usaha murni guru muda itu dalam mendidik murid-murid sehingga  terpilih sebagai calon untuk menerima anugerah tersebut.
“Kejayaan guru muda dari Kuantan itu sekali gus mengharumkan nama negara di persada antarabangsa.
“Sehubungan itu, Al-Sultan Abdullah menzahirkan harapan semoga pencapaian hebat dan komitmen beliau menjadi sumber inspirasi dan contoh kepada seluruh rakyat Malaysia khususnya para guru untuk memberi yang terbaik dan berusaha mencapai kejayaan dalam bidang masing-masing di dalam negara mahupun di persada dunia,” katanya dalam satu kenyataan hari ini.
Semalam media melaporkan guru bahasa Inggeris di Sekolah Kebangsaan Runchang, Muadzam Shah, Pahang, Samuel Isaiah terpilih sebagai 10 finalis Anugerah Hadiah Guru Global 2020.
Menurut kenyataan penganjur Yayasan Varkey di London, Samuel yang lebih mesra dipanggil Cikgu Sam dipilih daripada 12,000 pencalonan daripada lebih 140 negara.

Anugerah yang menawarkan hadiah US$1 juta (RM4.16 juta) adalah program pengiktirafan guru dianjurkan dengan kerjasama Pertubuhan Pendidikan, Sains dan Kebudayaan Bangsa-Bangsa Bersatu (UNESCO). – K! ONLINE


Empat individu berhibur ditahan ingkar PKPB
Oleh IVAN AMIRUL

29 Oktober 2020, 4:44 pm
KOTA KINABALU – Polis bandar raya ini menahan empat individu selepas didapati melanggar Perintah Kawalan Pergerakan Bersyarat (PKPB) di sebuah pusat hiburan Lintas Square malam semalam.
Dalam operasi sekitar pukul 9.30 malam itu, semua individu yang ditahan terdiri dari tiga lelaki dan seorang wanita berusia antara 37 sehingga 41 tahun.
Ketua Polis Daerah Kota Kinabalu Asisten Komisioner Habibi Majinji berkata, operasi dilaksanakan pasukan Bahagian Siasatan Jenayah, Ibu Pejabat Polis Daerah (IPD) Kota Kinabalu yang menjalankan pemantauan Op Covid-19.
“Kita mendapati premis berkenaan ketika ketika diserbuan sedang beroperasi dan beberapa pelanggan sedang berhibur serta meminum minuman beralkohol.
“Semua individu berkenaan ditahan kerana menjalankan perniagaan pusat hiburan serta minum di dalam premis yang mana didapati ingkar prosedur operasi standard (SOP) PKPB dengan melakukan kesalahan mengikut Peraturan-Peraturan Pencegahan dan Pengawalan Penyakit Berjangkit (No 8), Peraturan 10 dan boleh dihukum mengikut Peraturan 11,” katanya dalam kenyataan akhbar hari ini.
Jelasnya, kerajaan masih melaksanakan PKPB dan masyarakat hendaklah mematuhi sebarang SOP yang dikuatkuasakan.

Dalam pada itu, Habibi berkata, penentu kejayaan PKPB adalah bergantung kepada tahap pematuhan masyarakat ke atas SOP yang ditetapkan Kementerian Kesihatan Malaysia (KKM).
Menurut beliau, individu yang melakukan kesalahan mengikut Akta Pencegahan Dan Pengawalan Penyakit Berjangkit 1988 (Akta 342) boleh dikenakan hukuman penjara tidak melebihi dua tahun atau denda atau kedua-duanya sekali bagi kesalahan pertama.
“Pesalah juga boleh dipenjarakan tidak melebihi lima tahun atau didenda atau kedua-duanya bagi kesalahan kedua.
“Manakala kesalahan yang berterusan, pesalah boleh didenda tidak melebihi RM200 bagi tiap-tiap hari kesalahan itu dilakukan,” katanya. – K! ONLINE


Pejuang mahu KDN dan ROS segerakan kelulusan pendaftaran parti itu
Oleh AHMAD SHAHERMAN SHAMSURI

29 Oktober 2020, 5:08 pm
KUALA LUMPUR – Parti Pejuang Tanahair (Pejuang) mendesak supaya Kementerian Dalam Negeri dan Ketua Pengarah Jabatan Pendaftaran Pertubuhan (ROS) bertindak segera bagi memastikan parti itu dapat didaftarkan secepat mungkin.
Setiausaha Agung Pejuang, Datuk Amiruddin Hamzah berkata, selepas lebih dua bulan permohonan bertulis dan online lengkap dikemukakan kepada RoS, namun sehingga kini keputusan parti itu akan diluluskan masih belum diketahui.
Menurutnya, sebanyak tujuh permohonanan telah dibuat bermula 19 Ogos sehingga 22 Oktober lalu, namun semuanya tidak mendapat sebarang jawapan bertulis daripada Menteri Dalam Negeri dan ROS.
“Tiga bulan tanpa sebarang jawapan bertulis adalah tidak munasabah dan ini secara tidak langsung menunjukkan bahawa ROS kini kembali menjadi ‘alat kerajaan’ bermotifkan politik sehingga menimbulkan kecurigaan dikalangan rakyat.
“Oleh yang demikian, pihak Jawatankuasa Penaja Pejuang sekali lagi ingin Menteri Dalam Negeri dan Ketua Pengarah ROS membuat satu keputusan segera agar pendaftaran Pejuang diluluskan mengikut prinsip undang-undang,”katanya dalam satu kenyataan di sini hari ini.
Tambah beliau, situasi permohonan Pejuang amat berbeza dengan pendaftaran dua buah parti lain antaranya Parti Makkal Sakti Malaysia yang diluluskan dalam tempoh dua minggu dan Perikatan Nasional pula diluluskan dengan kadar segera selepas melalui proses yang amat meragukan. -K! ONLINE


Kereta dihempap pokok ketika makan
Oleh MOHD YUNUS YAKKUB

29 Oktober 2020, 3:51 pm
SHAH ALAM – Seorang pegawai pusat latihan pengajar dan kemahiran lanjutan (CIAST) yang sedang menjamu selera bersama isterinya di sebuah restoran di Seksyen, 11 di sini terkedu apabila keretanya dihempap sebatang pokok, hari ini.
Kejadian berlaku kira-kira pukul 3 petang, ketika Mohd. Faisal yusof, 42, baharu lima minit berada di dalam restoran tersebut.
Mohd. Faizal berkata, dia singgah ke restoran tersebut bagi menikmati makan petang pada cuti umum sempena Maulidur Rasul dengan menaiki kereta jenis Kia Spectra 5.
Katanya, kejadian berlaku dengan cepat dan tidak menolak faktor hujan lebat pada petang ini menyebabkan pokok tersebut tumbang.
“Ini kejadian seumpamanya berlaku dalam hidup dan bersyukur tiada sebarang kerosakan teruk pada kereta berkenaan.
“Saya turut memuji tindakan pantas pihak bomba dalam memberikan khidmat bantuan memotong pokok berkenaan,” katanya ketika ditemui Kosmo! di lokasi kejadian.

Sementara itu, Komander Operasi Balai Bomba dan Penyelamat Seksyen 15, Wan Mohamad Zuki Ali berkata, seramai lapan anggota termasuk beliau dikejarkan ke lokasi kejadian sebaik menerima panggilan kecemasan pukul 3.15 petang.
“Operasi berjaya diselesaikan dalam tempoh tiga minit menggunakan alat pemotong khas,” katanya. – K! ONLINE


Nelayan dikhuatiri lemas
Oleh MASTURAH SURADI

29 Oktober 2020, 4:53 pm
MERSING – Seorang nelayan dikhuatiri lemas selepas terjatuh ke dalam sungai ketika cuba melompat dari jeti ke botnya dalam kejadian berlaku di Jeti Lembaga Kemajuan Ikan Malaysia (LKIM) Endau pagi tadi.
Komander Operasi Balai Bomba Penyelamat (BBP) Endau, Penolong Penguasa Bomba Mohd. Alias Hussin berkata, pihaknya menerima maklumat kejadian itu pada pukul 8.30 pagi.
Katanya, mangsa dikenali sebagai Muhammad Al-Shafiq Abdul Rosool, 25, bekerja sebagai seorang nelayan.
Jelasnya, seramai lapan orang anggota dan 10 anggota pasukan penyelamat di air (PPDA) dihantar ke lokasi kejadian bagi membantu operasi mencari mangsa.
“Menurut maklumat saksi, mangsa terjatuh ke dalam sungai ketika cuba melompat dari jeti ke bot dan terus tenggelam.
“Operasi pencarian mangsa dilakukan menggunakan teknik ‘surface and searching’ dengan menaiki satu bot aluminium dikawasan jeti kira-kira 200 meter ke kuala Sungai Endau dan jarak 1 kilometer ke bahagian hulu sungai,” katanya dalam satu kenyataan hari ini.

Jelasnya, operasi mencari dan menyelamat (SAR) turut dibantu oleh nelayan tempatan dengan menggunakan satu bot nelayan.
Katanya, usaha mencari dan menyelamat masih dijalankan sehingga kini dan bantuan pasukan PPDA seramai lima anggota dari BBP Mersing dan lima anggota dari BBP Tebrau turut dalam perjalanan ke lokasi. – K! ONLINE


Barang keperluan cukup sepanjang PKPP
Oleh MOHD RIDZAUDDIN ROSLAN

29 Oktober 2020, 4:37 pm
PETALING JAYA- Orang ramai dinasihatkan untuk tidak risau berhubung stok barang keperluan harian mereka berikutan ia dilaporkan mencukupi sepanjang tempoh Perintah Kawalan Pergerakan Pemulihan (PKPP).
Menteri Kanan (Keselamatan), Datuk Seri Ismail Sabri Yaakob berkata, secara keseluruhan keperluan asas itu mampu menampung keperluan dalam negara secara berterusan dan mudah diperolehi.
“Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 682 premis perniagaan.
“Ia termasuklah peruncit (499), pemborong (159) dan pengilang (24). Secara keseluruhan bekalan barangan keperluan mencukupi dan mudah diperoleh,” katanya dalam satu kenyataan akhbar di sini tadi.
Katanya, pegawai penguatkuasa KPDNEHP turut melakukan sebanyak 1,111 pemeriksaan khas pematuhan prosedeur oparasi standard (SOP) PKPP dan mendapati sejumlah 1,094 premis mematuhi SOP ditetapkan.
“Sebanyak 17 premis pula diberi nasihat kerana tidak patuh SOP,” ujarnya.

Dalam perkembangsan sama, kerajaan menggesa pengusaha dan orang ramai untuk sentiasa mengamalkan kawalan kendiri termasuk penjarakan sosial dan kebersihan diri ketika aktiviti jual beli. -K! ONLINE


Lagi sekolah ditutup di NS: Guru SMRA Chuah PD positif Covid-19
Oleh NOR AINNA HAMZAH

29 Oktober 2020, 4:40 pm
PORT DICKSON – Seorang guru di Sekolah Menengah Rendah Agama (SMRA) Chuah, dekat sini, disahkan positif Covid-19 semalam menjadikan sekolah berkenaan merupakan sekolah kedua ditutup di daerah berkenaan akibat warga sekolahnya positif Covid-19.
SMRA Chuah ditutup bermula hari ini hingga 5 Nov bagi kerja-kerja pembersihan dan disinfeksi dijalankan.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan S. Veerapan berkata, dipercayai guru berkenaan mendapat jangkitan dari suaminya yang bekerja di Lapangan Terbang Antarabangsa Kuala Lumpur (KLIA).
Menurutnya, berikutan itu tiga sekeluarga berkenaan termasuk anak telah menjalani ujian calitan Covid-19 dan disahkan positif Covid-19 semalam.
“Sekolah berkenaan kini telah ditutup dan pihak Pejabat Kesihatan Daerah (PKD) Port Dickson telah menjalankan pengesanan kontak rapat bagi individu positif Covid-19 daripada Kluster Kaya berkenaan.
“Malah, ujian calitan Covid-19 juga sedang dilaksanakan oleh PKD Port Dickson bagi kontak rapat berkenaan,” katanya ketika dihubungi, di sini, tadi.

22 Oktober lalu dilaporkan Sekolah Agama Rakyat (SAR) An-Nur Springhill di Port Dickson ditutup selama tempoh tujuh hari iaitu hingga 28 Oktober susulan pengesanan kes jangkitan Covid-19 di sekolah berkenaan.
Tular di media sosial surat rasmi Pengarah Jabatan Hal Ehwal Agama Islam Negeri Sembilan (JHEAINS), Mohd Zaidi Ramli kepada Guru Besar SAR An-Nur Springhill bagi notis penutupan sekolah berkenaan.


Siasatan menyeluruh insiden Kapal Dayang Topaz sedang dilakukan – Petronas
Oleh AHMAD SHAHERMAN SHAMSURI

29 Oktober 2020, 3:55 pm
KUALA LUMPUR – Siasatan menyeluruh sedang dijalankan Petroliam Nasional Berhad (Petronas) bagi mengenal pasti punca sebenar insiden yang menyebabkan kapal MV Dayang Topaz karam di perairan Miri awal pagi kelmarin.
Petronas dalam satu kenyataan berkata, siasatan awal pihaknya mendapati kejadian itu tidak menyebabkan sebarang kesan kepada alam sekitar.
Menurutnya, laporan sebelum ini mengesyaki insiden berkenaan berpunca daripada salah satu kabel sauh kapal Dayang Topaz terputus ekoran daripada cuaca buruk sebelum melanggar struktur platform medan minyak Baram, 14 batu nautika dari perairan Miri.
“Petronas akan terus bekerjasama dengan pihak berkuasa yang berkenaan untuk memantau keadaan dan melakukan penilaian lebih lanjut bagi memastikan sebarang kemungkinan dapat ditangani dengan segera.
“Kami juga sedia memberikan sokongan yang diperlukan kepada DESB Marine Services Sdn Bhd,” katanya dalam satu kenyataan di sini hari ini.
Dalam kejadian awal pagi kelmarin, kapal itu dipercayai bersentuhan melanggar struktur pelantar setelah dawai sauhnya terputus ketika cuaca buruk.

Ketika kejadian kapal milik DESB Marine Services Sdn. Bhd. itu sedang melakukan kerja-kerja operasi di platform Baram untuk Petronas Carigali Sdn. Bhd. (PCSB). – K! ONLINE


Lebih RM1 juta bantuan diperuntukan bantu pekerja sektor pelancongan, kesenian terjejas Covid-19 di Sabah
Oleh IVAN AMIRUL

29 Oktober 2020, 4:48 pm
KOTA KINABALU – Bantuan ‘one-off’ sebanyak RM300 diberikan kepada seramai 3,957 individu terdiri dari malim gunung, porter, pemandu pelancong, penyelam (divemaster), dan penggiat seni dalam usaha meringankan beban golongan terbabit yang terjejas akibat Covid-19.
Menteri Pelancongan, Kebudayaan dan Alam Sekitar Sabah, Datuk Jafry Ariffin berkata, kerajaan negeri semalam sudah meluluskan penambahan peruntukan Bantuan Prihatin Covid-19 berjumlah RM160 juta.
“Menerusi jumlah itu, kementerian kita menerima peruntukan lebih RM1 juta.
“Kita harap bantuan ini dapat meringankan beban golongan sasar ketika berhadapan penular wabak Covid-19,” katanya.
Beliau berkata demikian menerusi kenyataan media selepas perjumpaan bersama Ahli Lembaga Pengarah Taman-Taman Sabah, wakil daripada Persatuan Malim Gunung dan porter bertempat di Pejabat Taman-Taman Sabah hari ini.
Sementara itu, Jafry ketika perjumpaan terbabit turut berkata, beliau menggesa semua pihak yang berkaitan untuk berusaha memperbaiki dan menaiktaraf infrastruktur tempat pelancongan untuk persediaan menerima kedatangan pelancong kelak.


188 individu ditahan tidak pakai pelitup muka
Oleh MOHD RIDZAUDDIN ROSLAN

29 Oktober 2020, 4:34 pm
PETALING JAYA – Seramai 188 individu ditahan pihak polis semalam atas kesalahan tidak memakai pelitup muka yang merupakan sebahagian daripada prosedur operasi standard (SOP) Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, jumlah itu merupakan sebahagian daripada 549 individu yang ditahan ekoran ingkar arahan PKP.
“Daripada jumlah itu, seramai 547 individu telah dikompaun manakala dua lagi direman.
“Antara kesalahan ingkar arahan PKP termasuk tidak memakai pelitup muka (188), gagal menyediakan peralatan merekod butiran diri (154), penjarakan fizikal (79), premis beroperasi lebih masa (34), aktiviti di pusat hiburan (9) dan lain-lain kes (85),” katanya menerusi satu kenyataan di sini tadi.
Katanya, polis turut membuat 46,853 pemeriksaan semalam bagi memantau dan menguatkuasa pematuhan SOP sepanjang Perintah Kawalan Pergerakan Pemulihan (PKPP).
“Sebanyak 3,116 pasukan pematuhan melibatkan 10,960 anggota telah membuat pemantauan pasar raya (3,541), restoran (4,640) serta penjaja (1,391), kilang (1,306), bank (3,450) dan pejabat kerajaan (569).

“Turut dipantau, sebanyak terminal pengangkutan darat (929), terminal pengangkutan air (295) dan terminal pengangkutan udara (75),” ujarnya. – K! ONLINE


Datuk Kazim Elyas betul-betul dah jadi penyanyi
Oleh KOSMO!

29 Oktober 2020, 4:10 pm
PETALING JAYA – Umum tahu, pendakwah bebas terkenal, Datuk Kazim Elias gemar menyanyi semasa menyampaikan ceramah. Namun siapa sangka, tokoh yang popular dengan panggilan DUKE kini bergelar penyanyi menerusi lagu berjudul Salawat 1142.
Lebih menarik, beliau bukan menyanyikan lagu kerohanian atau nasyid klise, sebaliknya bergabung dengan penyanyi-penyanyi rap popular, Tuju dan Tyco menerusi lagu berkenaan.
 “Ramai yang tahu saya memang suka menyanyi ketika melaksanakan ceramah. Alhamdulillah, saya bersyukur dan sangat hargai kepercayaan yang diberikan oleh Datuk Norman Abd. Halim untuk merakamkan sebuah lagu sempena Maulidurasul bersama dua ahli rap terkemuka, iaitu, Tuju dan Tyco.
 “Lagu Salawat 1442, diharapkan dapat memberi inspirasi kepada anak-anak muda agar sentiasa bersikap positif dalam menempuh rona kehidupan. Tidak lupa juga, elemen rap yang diselitkan dalam lagu ini, bertujuan untuk membuatkan golongan anak muda lebih tertarik untuk mendalami maksud di sebalik sambutan Maulidurasul,” katanya.
 Lagu Salawat 1442, terbitan Imaaan Music kini dilancarkan menerusi YouTube Imaan Music pada 27 Oktober lalu sempena sambutan Maulidurasul pada 29 Oktober 2020. Objektif penghasilan lagu berkenaan ialah membawa kelainan dalam muzik dakwah dengan menerapkan ‘relaxing style’.
 Memetik kata-kata Tuju yang juga anggota kumpulan rap popular, K-Clique, pembikinan lirik lagu rap yang dinyanyikan dalam Salawat 1442 merupakan sesuatu yang belum pernah diluahkan dalam mana-mana karya sebelum ini.

 “Melalui Salawat 1442, saya berupaya meluahkan perasaan dengan lebih jelas sekali gus berkongsi cerita tentang perjalanan hidup dahulu hingga kini, dalam usaha saya menjadi insan yang lebih baik. Saya memang sukakan sesuatu perkara yang baru dan mencabar.
 “Dalam banyak-banyak penglibatan saya, ini kali pertama saya memberanikan diri untuk tampil bukan hanya dalam muzik, malahan dalam kehidupan sebenar. Terima kasih Imaan Music kerana memberi peluang dan ruang untuk saya berkarya dalam lagu ini. Diharapkan mesej yang saya cuba untuk sampaikan dalam Salawat 1442 dapat difahami dan diterima oleh semua,” luah Tuju.
 Sementara itu, kemunculann Tyco yang sudah 12 tahun menghilang daripada radar muzik dianggap sebagai pelengkap karya Salawat 1442.
 “Setelah 12 tahun berdiam diri, entiti Tyco bakal membuat kemunculan kembali di mata orang ramai. Kali terakhir saya membuat penampilan ialah menerusi filem Cicakman 2 iaitu pada tahun 2008. Biarpun  konsep lagu yang dibawakan kali ini berbeza berbanding dengan karya-karya Tyco terdahulu, saya tetap mengharapkan agar karya kali ini dapat memberi impak kepada para pendengar,” katanya.
 Lagu Salawat 1442 juga boleh didengarkan dan dimuat turun darioada semua pelantar muzik digital selain dijadikan nada dering menerusi semua syarikat telekomunikasi tempatan. – K! ONLINE


Mohon suami tampil untuk selesai isu fasakh
Oleh NOR AZIHAN MD. GHAZALI

29 Oktober 2020, 3:10 pm
KLANG – Seorang pengawal keselamatan sebuah sekolah di sini merayu suaminya tampil ke Mahkamah Rendah Syariah di sini bagi menyelesaikan kes tuntutan cerai mereka pada 9 November depan.
Farakhida Mahmudi, 42, berkata, suaminya, Zul Malik Mat Zain, 41, didapati ingkar tampil sebanyak empat kali dalam prosiding tersebut meskipun arahan telah dikeluarkan oleh pihak mahkamah sebelum ini.
Katanya, dia berharap proses permohonan fasakh dapat diteruskan seandainya suaminya itu tetap tidak hadir nanti.
“Kami telah berkahwin selama 16 tahun dan sering ditinggalkan begitu sahaja tanpa sebarang nafkah untuk perbelanjaan dua anak mereka.
“Tambahan, saya tidak sanggup lagi digantung tidak bertali oleh suami yang gagal dikesan sehingga kini,” katanya ketika ditemui Kosmo! di sini hari ini.
Jelas Farakhida, dia telah berulang kali menghubungi suaminya namun panggilan tidak pernah dijawab dalam menyelesaikan kemelut rumahtanga mereka.

“Saya cuma berharap suami dapat memberikan kerjasama buat kali terakhir sebelum masing-masing meneruskan kehidupan secara berasingan,” katanya. – K! ONLINE


Promosi pekerja ASEAN berdaya saing
Oleh SITI A'ISYAH SUKAIMI

29 Oktober 2020, 2:50 pm
PUTRAJAYA – Malaysia menyerahkan kepengerusian Mesyuarat Menteri-Menteri Buruh ASEAN kepada Menteri Ketenagakerjaan Indonesia, yang akan menyandangnya selama dua tahun bermula 2020 hingga 2022.
Timbalan Menteri Sumber Manusia, Awang Hashim berkata, sebelum ini, Malaysia telah mempengerusikan Mesyuarat Menteri-Menteri Buruh ASEAN dari tahun 2018 hingga 2020.
Menurutnya, Mesyuarat Menteri-Menteri Buruh ASEAN Ke-26 merupakan mesyuarat tertinggi yang dipertanggungjawabkan untuk menggubal dan membuat keputusan mengenai program dan aktiviti perburuhan.
“Ia berdasarkan kepada Pelan Tindakan Majlis Komuniti Sosio Budaya ASEAN (ASCC) dan Program Kerja Menteri-Menteri Buruh ASEAN (ALMM) 2016 hingga 2020.
“Justeru, tema yang telah dipersetujui ialah mempromosi pekerja ASEAN untuk berdaya saing, ketahanan dan ketangkasan terhadap masa depan pekerjaan,” katanya dalam satu kenyataan akhbar di sini hari ini.
Dalam pada itu, beliau berkata, mesyuarat kali ini juga bersetuju dan memperakukan Kenyataan Bersama : Mesyuarat Menteri-Menteri Buruh ASEAN Ke-26 dan kenyataan bersama Mesyuarat Menteri-Menteri Buruh ASEAN Campur Tiga Ke-11.

Mengulas lanjut, Awang berkata, beliau mengetuai delegasi Malaysia ke mesyuarat tersebut melalui persidangan video hari ini.
“Mesyuarat-Mesyuarat ini telah dipengerusikan oleh Menteri Ketenagakerjaan Indonesia, Ida Fauziah,” katanya. – K! ONLINE


Menara Hasil Bangi dan pejabat cawangan Shah Alam beroperasi semula
Oleh AHMAD SHAHERMAN SHAMSURI

29 Oktober 2020, 3:36 pm
KUALA LUMPUR – Semua pejabat Lembaga Hasil Dalam Negeri Malaysia (LHDN) di Menara Hasil Bangi dan Hasil Care Line (HCL) akan dibuka semula bermula Isnin ini.
LHDN dalam satu kenyataan berkata, bagaimanapun waktu operasi semua premis dan kaunter tersebut akan dihadkan sepanjang tempoh Perintah Kawalan Pergerakan Bersyarat (PKPB).
“Kaunter setempat dan kaunter penerima borang di Menara Hasil Bangi akan dibuka pada setiap hari Isnin hingga Jumaat dari pukul 8 pagi hingga 1 tengah hari.
“Bagi perkhidmatan HCL, ia beroperasi dari pukul 9 pagi hingga 5 petang, Isnin hingga Jumaat,” katanya dalam satu kenyataan di laman Facebook di sini hari ini.
Tambah LHDN, pihaknya juga turut membuka semula Pejabat LHDN Cawangan Shah Alam dan juga kaunter LHDN di Pusat Transformasi Bandar (UTC) Shah Alam bermula esok.
Katanya, operasi Pejabat Cawangan Shah Alam turut dihadkan dari pukul 8 pagi hingga pukul 1 tengah hari setiap hari Isnin hingga Jumaat melibatkan kaunter setempat dan kaunter duti setem.

“Operasi UTC Selangor turut dihadkan dari pukul 8 pagi hingga 1 petang bagi hari Isnin hingga Jumaat, manakala operasi pada hari Sabtu dan Ahad dilanjutkan sehingga pukul 1.30 tengah hari,” ujarnya. – K! ONLINE


AS beri amaran ransomware sasar hospital ketika pandemik
Oleh KOSMO!

29 Oktober 2020, 3:23 pm
WASHINGTON – Pihak berkuasa keselamatan Amerika Syarikat (AS) semalam memberi amaran mengenai ‘ancaman jenayah siber yang pasti berlaku’ kepada hospital dan penyedia perkhidmatan kesihatan lain dan meminta pihak terbabit meningkatkan perlindungan data mereka.
Nasihat oleh Biro Siasatan Persekutuan (FBI) dan dua agensi kerajaan lain itu menyatakan, mereka mempunyai maklumat sahih bahawa penggodam kini menyasarkan sektor kesihatan menggunakan perisian jahat bagi melakukan serangan ransomware, mencuri data dan menggangu perkhidmatan kesihatan.
Ancaman itu muncul ketika hospital-hospital di AS terus bergelut dengan peningkatan kes koronavirus semasa pandemik yang setakat ini membunuh lebih 226,000 orang di negara itu.
Ransomware adalah sejenis perisian jahat yang digunakan penjenayah siber untuk menggagalkan sistem komputer pengguna sehingga wang tebusan dibayar.
Institusi-institusi penjagaan kesihatan kerap menjadi mangsa ransomware selama beberapa tahun di AS dan di seluruh dunia.
Pada bulan lalu, serangan ransomware menjejaskan rawatan pesakit di sebuah rangkaian hospital dan klinik yang beroperasi di AS dan Britain.
Pada tahun 2017 pula, sistem penjagaan kesihatan nasional Britain menjadi antara mangsa serangan ransomware global. – AFP


Melaka tutup semua pulau
Oleh DIYANATUL ATIQAH ZAKARYA

29 Oktober 2020, 2:56 pm
MELAKA – Kerajaan negeri ini menutup kemasukan dan melarang sebarang aktiviti di semua pulau termasuk Pulau Besar sebagai langkah mengekang penularan Covid-19.
Ketua Menteri, Datuk Seri Sulaiman Md. Ali berkata, penutupan pulau itu bagi menghindari sebarang kemunculan kluster baharu yang berpunca daripada perhimpunan termasuk sambutan Maulidur Rasul yang sering dilakukan di Pulau Besar.
“Mesyuarat Majlis Keselamatan Negeri memutuskan tiada program berskala besar akan diadakan di negeri ini bagi memutuskan rantaian COVID-19.
“Acara mahupun perjumpaan berskala kecil yang membabitkan perjumpaan dalaman sahaja dibenarkan dan program berskala besar melebihi jumlah yang telah ditetapkan adalah dilarang sama sekali bagi mengekang kemunculan kluster baharu,” katanya.
Sulaiman berkata demikian pada sidang akhbar selepas merasmikan program Ziarah Prihatin sempena Sambutan Maulidur Rasul 1442H/2020M di Pusat Islam Majlis Agama Islam Melaka (MAIM), di sini, hari ini.
Turut hadir ialah Timbalan Pengerusi MAIM Datuk Md Rawi Mahmud dan Mufti Kerajaan Negeri, Datuk Halim Tawil.

Terdahulu, Pulau Besar merupakan salah satu lokasi pelancongan negeri ini dan menjadi tumpuan lokasi penganjuran program-program keagamaan termasuk sambutan Maulidur Rasul setiap tahun.
Sementara itu Halim ketika diminta mengulas lanjut isu Presiden Perancis, Emmanuel Macron mengkritik orang Islam dan mempertahankan satu penerbitan kartun Nabi Muhammad, beliau berkata umat Islam negara ini mempunyai hak untuk memboikot produk negara itu.
“Tindakan memboikot produk Perancis adalah tanda kemarahan yang dizahirkan umat Islam sebagai langkah memberi peringatan kepada negara berkenaan bahawa sensitiviti berkaitan agama tidak wajar dipermainkan.
“Sebagai pengguna ada hak pengguna namun mesti letak kebijaksanaan dalam melihat isu ini secara holistik,” katanya. – K! ONLINE


Penumpang cemas keretapi tergelincir
Oleh FARAHWAHIDA AHMAD

29 Oktober 2020, 2:44 pm
SEGAMAT – Seramai 10 penumpang berdepan detik cemas apabila keretapi yang dinaiki tergelincir daripada landasan berhampiran Stesen Genuang dekat sini, awal pagi tadi.
Dalam kejadian pada pukul 2.40 pagi itu, kesemua penumpang dan kru Keretapi Tanah Melayu Berhad (KTMB) terselamat dan tidak mengalami kecederaan.
Ketua Pegawai Eksekutif Keretapi Tanah Melayu KTMB, Datuk Ir. Kamarulzaman Zainal berkata, tren terbabit dalam perjalanan dari Stesen Gemas ke Stesen Johor Bahru Sentral sebelum tergelincir di Kilometer 595, di Genuang, Segamat.
“Insiden itu bagaimanapun hanya melibatkan dua buah gerabak penumpang dan sebuah lokomotif.
“Landasan utama masih boleh digunakan serta tidak menghalang perkhidmatan tren lainnya,” katanya dalam satu kenyataannya , hari ini.
Kamarulzaman berkata, ekoran kejadian itu, jadual perjalanan mengalami sedikit kelewatan dijangka berlaku di sektor selatan antara Gemas dan Johor Bahru.

Jelasnya, semua tren yang melalui kawasan kejadian telah diarahkan untuk memperlahankan kelajuan.
Menurutnya, pihak KTMB turut memohon maaf kepada para penumpang yang terlibat dalam kejadian itu.
“KTMB telah menyediakan kenderaan alternatif bagi membolehkan semua penumpang dapat meneruskan perjalanan ke Stesen Johor Bahru Sentral,” katanya.
Kamarulzaman berkata, usaha baik pulih sedang giat dijalankan di lokasi kejadian selain siasatan terperinci bagi mengenal pasti punca kejadian.
Katanya, siasatan turut membabitkan badan di bawah Kementerian Pengangkutan Malaysia termasuk Agensi Pengangkutan Awam Darat (APAD). – K! ONLINE


Remaja lelaki maut motosikal bergesel lori
Oleh ASLIZA MUSA

29 Oktober 2020, 3:04 pm
TAPAH – Seorang remaja lelaki berusia 19 tahun maut selepas motosikal yang ditunggangnya bergesel dengan sebuah lori di Kilometer 0.5, Jalan Tapah-Cameron Highlands di sini hari ini.
Dalam kejadian pada pukul 10 pagi, mangsa, Kong Weng Kin yang beralamat di Taman Tapah, Jalan Pahang di sini maut di tempat kejadian akibat cedera parah di beberapa bahagian badan.
Ketua Polis Daerah Tapah, Superintenden Wan Azharuddin Wan Ismail berkata, kejadian berlaku ketika mangsa yang menunggang motosikal jenis Yamaha Ego itu dalam perjalanan pulang ke rumahnya.
Katanya, ketika sampai di lokasi kejadian, motosikal mangsa telah bergesel dengan sebuah lori dari arah sama yang juga dalam perjalanan menuju ke Cameron Highlands
“Kemalangan itu menyebabkan motosikal ditunggang mangsa terbabas ke bahu jalan. Mangsa yang cedera parah disahkan maut di tempat kejadian.
“Mayat mangsa dihantar ke Hospital Tapah untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE